Reubencf/Amharic_corpus huggingface dataset:
21ኛ. ቢሆንም አዎ ቢሆንም ጀግናውና ቆራጡ የወልቃይት ጠገዴ የጎንደር ህዝብ ግን የተደገሴትን የሞት ጽዋ ለ36 አመታት እንደኢየሱስ ክርስቶስ ሞቱን እየተጎነጨ ቃሌ አንድ ነው፤ እውነት አይቀየርም ይላል። አሁንም እንዲህ ሆኜ ህያው ሆኜ ኢትዮጵያን እታደጋለኡ ይላል። ምንም እንኳን በሞት ቀይ ባሕር መካከል ለማለፍ ለ36 አመታት ወደ ቀይ ባሕር ፊት ለፊት ለመቆም ሲጓዝ ቢቆይም አሁን ከቀይ የሞት ባሕር ተፋጦ ቆሟል። ሙሴን ወክሎ ይሔን የሞት ባሕር የሚባርክ የኢትዮጵያ ወገኖቹን ትእዛዝ እንዲሰጥ ይሔው በተጠንቀቅ ቆሞ ይጠብቃል። የወልቃይት ጠገዴ ህዝብ ጠላቴ ሆይ ደስ አይበልህ ይሔው ህያው ነኝ ህያው ሆኜ እየተሻገርኩኝ ነው አለ። ሰልፉ የሁላችን ነውና ኑ ተቀላቀሉኝ ይላችሗል፤ “አዋጅ!”“አዋጅ!!”“አዋጅ!!!” ኑ ህያው ሆነን እንሻገር ይላችሗል። አዎ “አዋጅ!”“አዋጅ!!”“አዋጅ!!!”…….ጀሮ ያለው ይስማ፤ ልብ ያለው ልብ ይበል!!!…..የሞት ሰማያዊ ያይደለ ቀይ ባሕሩን ተሻግረን ወደ ነጻነትና ፍትህ የሞላባት አገር በደስታና በአንድነት ተሰባስበን ኑ በሓሴት እንዘምር ይላችሗል። ፈርዖን ታሪክ እንደሆነ አረመኔው ወያኔና ህዝባዊ ያልሆኑት ካድሬዎቹም ታሪክ ይሆናሉ። ኢትዮጵያ ለዘላለም ከልጆቿ ጋር በሰላም በክብር ትኑር፤ እግዚአብሔር ኢትዮጵያን ይባርክ፤ አሜን።
ውድ ኢትዮጵያውያን ወገኖቼ አንዳንድ ነገር በጥልቀት ለመረዳት “የማያልቀው ወያኔያዊ_የወልቃይት ጠገዴ ህዝብ ስቃይ” የሚለውው ንጽሑፍ ከwelkait.com ወይንም ecad forum.com ድረ ገጽ እስቲ አንብብሉኝ።
እነዚህ ሰፋሪ ነን ወራሪዎች ለወልቃይት ጠገዴ ህዝብ እጅግ በጣም የመረረና የከረረ ያላቸው ናቸው። ወያኔ ለስንት ግዜ በምን አይነት ዘዴ ለምን አላማ ኮትኩቶ እዚህ ደረጃ ለደረሰ አመለካከት እንዳደረሳቸው እግዜር ብቻ ነው የሚያውቀው።
በገዛ ሃገራችን ሁሉን ነገር አሳጡን የቀራችው ያችው ማንነታችን ለመዝረፍም ይሔው አሁንም ያሰቃዩናል፣ያስሩናል፣ ይገድሉናል፣ ያሳድዱናል፣ ይደበደቡናል ፤ ሴቶቻችንን ይደፍራሉ። እንኳንስ አማራ ሆነን ወደ ፈለግነው መሆን ምርጫው የኛው አይደል እንዴ? ለምንድን ነው የሚያሰቃዩን። ይህ ሁሉ ግፍ የሚደርስብን አማራ በመሆናችን ብቻ ነው፤ ዘር ወንጀል የሆነበት አገር በዚህ መንግስት በኢትዮጵያ ብቻ:: አሁን ደግሞ ትግሬ ነን ካላላችሁ ይሔን አገር ለቃችሁ ጥፉ ይሉናል፤ አይ የእግዜሩ ትዕግስት። በትዕግስት እንደቆየነው አንልም እንጂ በጄ እሺ ትግሬ ነን ብንል እንኳ በሕይወት እንደማያስኖሩን በደምብ እንረዳለን፤ ወገን ምነው ኢትዮጵያ እንዲህ ስቃይ ሞላባት?
እሊህ አባት ይህ “አልበቃ ብሏቸው ደግሞ ” ይላሉ “የወልቃይት ጠገዴ ህዝብ በግድ ትግሬ ነን በሉ እያሉ በየቤታችን እየዞሩ ያስፈራሩናል” ይላሉ….“ከእንግዲህስ እንተላለቅ እንደሆን እንጂ በቀረችን አንዷ ሃብታችን በማንነታችን እንኳ ከንግዲህ ብሗላ አንደራርደርም” ብለው ማስጠንቀቂያ ያዘለ ሃሳባቸውን ይገልጻሉ።
በመጨረሻም እሊህ አባት “እግዚአብሔር ስቃዩና ስቅላቱ በቃቹህ ብሎን ከወገኖቻችን ጋር በሰላም የምንኖርበት ግዜ ያምጣልን” በማለት የጥልቅ ሃዘናቸውን መርሻ የሆነውን ተስፋቸውን በቃላቸው ገልጠዋል።
እባክዎ ይህቺን ጠቃሚ ጽሑፍ ለሌሎች ኢትዮጵያውያን እንድትዳረስ በማድረግ የወልቃይት ጠገዴን ህዝብ ዘር መጥፋት እንዲቆም የማንነት ጥያቄው እንዲመለስለት ይረዱን ዘንድ በዋልደባው አምላክ በትህትና እንጠይቃለን። ፈጣሪ ውለታዎትን ይክፈል!!!
ሁለት ወንድማማቾች ናቸው። ቃየን እና አቤል ይባላሉ። በዘፍጥረት ምእራፍ 4 ላይ የተጻፈው ነው። “ቃየን አቤልን ና ወደ ሜዳ እንሂድ አለው። በሜዳም ሳሉ ቃየን በወንድሙ አቤል ላይ ተነሳበት። ገደለዉም” ይለናል ቃሉ። ደም ፈሰሰ። የወንድም ደም በወንድም እጅ። እግዚአብሄር በሆነው ነገር አዘነ። ለቃየንም ጥያቄ አቀረበለት። “ወንድምህ አቤል ወዴት ነው?” አለው። ቃየንም መለስ “ እኔ የወንድሜ ጠባቂ ነኝን?” አለ።
የቃየን መንፈስ ደም የማፍሰስ መንፈስ ነው። የቃየን መንፈስ የጥላቻና የክፋት መንፈስ ነው። የቃየን መንፈስ ለወንድሞቻችን እና ለእህቶቻችን ምን አገባን የሚል መንፈስ ነው። የቃየን መንፈስ ከተማ፣ አገርን እና ህዝብን የሚያጠፋ የተረገመ መንፈስ ነው።
በአሁኑ ጊዜ በአገራችን ኢትዮጵያ የቃየን መንፈስ ሥር ሰዶ የብዙዎቻችንን አይምሮና ልብ የሰለበበት ሁኔታ ያለ ነው የሚመስለው። በምንኖርበት ቦታና በመስሪያ ቤቶቻችን በየጊዜው ግፍ እየተፈጸመ “እኔ ላይ እስካልደረሰ ድረስ እኔ ምን አገባኝ? እኔ የወንድሜ ጠባቂ ነኝን” ብለን ዝምታን የመረጥን እጅግ በጣም ብዙዎች ነን። ብዙዎቻችን እግዚአብሄርን የምናምን ነን። ቤተ ክርስቲያናትን፣ የተለያዩ የጸሎት ቤቶችን እናዘወትራለን። ጥሩ ነው። ተገቢም ነው። ሆኖም እግዚአብሔርን ማምለክና መዉደድ ሰዉን ከማገልገል ጋር የተቆራኘ መሆኑን ግን በጣም ዘንግተናል። እግዚአብሄር “ወንድሞቻችሁ፣ እህቶቻችሁ የት አሉ ?” ነው የሚለን።
ከራሳችን አልፈን፣ ወደ ጎን ወደ ወንድሞቻችን የማንመለከት ከሆነ፣ የተጎዱትንና የወደቁትን የማናነሳ ከሆነ፣ የፈለገ መንፈሳዊ ተግባራትን ብናደርግ፣ የፈለገ ያሬዳዊ ዜማ ብንቀኝ፣ የፈለገ ቴዎሎጂ ተምረን ግሪክና እብራይስጥን ብንተረጉም፣ የፈለገ የቤተ ከርስቲያን ሹመት ቢኖረን፣ የፈለገ ሁዳዴና ፍልሰታን ብንጾም፣ የፈለገ በየከተሞች የሚደረጉ መንፈሳዊ ኮንፈራንሶችን ብንካፈል … በጌታ ዘንድ ዋጋ አይኖረዉም። የተለያዩ ኃይማኖታዊና መንፈሳዊና ዉጫዊ መገለጫዎች ለብቻቸዉ እግዚአብሄርን አያስደስቱትም። በኢሳያስ ምእራፍ አንድ ቁጠር 13 እና 14 ላይ እንዲህ የሚል ተጽፏል ፡
«የመስዋታችሁህ ብዛት ለኔ ምን ይጠቅመኛል ? ይላል እግዚአብሄር። የሚቃጠለዉን የአዉራ በግ መሥዋእትንና የፍሪዳን ስብ ጠግቢያለሁ፤ የበሬና የበግ ጠቦት የአዉራ ፍየልም ደም ደስ አያሰኘኝም። በእኔ ፊት ልትታዩ ብትመጡ ይህን የመቅደሴን አደባባይ መርገጣችሁን ከእጃቹህ የሚሻ ማን ነዉ ? ምናምንቴዉን ቁርባን ጨምራቹህ አታምጡ፤ እጣን በእኔ ዘንድ አስጸያፊ ነዉ። መባኦቻችሁና ሰንበታችሁንም በጉባዔ መሰብሰባችሁን አልወድም ……. እጃችሁንም ወደ እኔ ብትዘረጉ አይኔን ከናንተ እሰዉራለሁ። እሰዉራለሁ። ልመናንም ብታበዙ አልሰማችሁም»
ለምንድን ነው እግዚአብሄር መንፈሳዊ ጉባዔያችንን የሚጸየፈዉና ጸሎታችንን የማይሰማው የሚል ጥያቄ ከጠየቀን መልሱ ደግሞ በዚሁ ኢሳያስ ምእራፍ አንድ ዉስጥ ወረድ ብሎ በቁጥር 17 ላይ እናገኘዋለን። «እጆቻችሁ በደም ተሞልተዋል። ታጠቡ ሰዉነታችሁንም አንጹ። የሥራችሁን ክፋት ከዓይኔ ፊት አስወግዱ። ክፋ ማድረግን ተዉ። መልካም መሥራትን ተማሩ። ፍርድን ፈልጉ። የተገፋዉን አድኑ።ለድሃ አደጉ ፍረዱለት።ስለ መበለቲቱ ተሟገቱ» ይላል።
አንድ ወቅት እስራዔላዉያን ጾም ጸሎት አድርገው እግዚአብሄር ፊቱን ያዞረባቸዉ ጊዜ ነበር። የዚህን ጊዜ እየጾሙ እየጸለዩ ለምን እግዚአብሄር እንደተዋቸዉ መጠየቅ ጀመሩ። እግዚአብሄርም መልስ ሰጣቸው። ቃሉ እንዲህ ይላል፡« ስለምን ጾምን ? አንተም አልተመለከትከንም። ስለምን ሰዉነታችህንንስ አዋረድን፣ አንተም አላወቅህም ? ይላሉ። እነሆ በጾማችሁ ቀን ፈቃዳችሁን ታደርጋላችሁ። ሰራተኞቻችሁንም ሁሉ ታስጨንቃላችሁ። እነሆ ለጥልና ለክርክር ትጾማላችሁ። በግፍ ጡጫም ተማታላችሁ። እኔ የመረጥኩት ጾም ይህ ነዉን ? …. በእዉኑ ይህ ጾም በኔ ዘንድ የተወደደ ነዉን ? እኔ የመረጥኩት ጾም የበደልን እሥራት ተፈቱ ዘንድ፣ የቀንበርን ጠፍር ትለቁ ዘንድ፣ የተገፉትንስ አርነት ትሰዱ ዘንድ፣ ቀንበሩንም ትሰብሩ ዘንድ አይደለምን? እንጀራንስ ለተራበ ትቆርሱ ዘንድ፣ ስደተኞች ድሆችን ወደ ቤታችህ ታገቡ ዘንድ፣ የተራቆቱትን ብታዩ ታለብሱ ዘንድ አይደለምን ? “ (ኢሳ 58 ፡ 6 -7)
በአገራችን ኢትዮጵያ ያሉትን ችግሮች ሁሉ እዚህ ለመዘርዘር በጣም አስቸጋሪ ነው። ከብዛታቸው የተነሳ። ሁላችንም የምናውቀዉና የምናየዉ ነዉ። በአሥር ሚሊዮን የሚቆጠሩ ወገኖቻችን ለረሃብ የተጋለጡ ናቸው። ብዙዎች በቀን አንዴ ነዉ የሚመገቡት። የኑሮ ዉድነቱ ከቁጥጥር ዉጭ እየሆነ ነዉ። ብዙዎች በጉልበተኞች በግፍና በጭካኔ ተገድለዋል። አሁንም እየተገደሉ ነው። በቅርቡ እንኳን በመቶዎች የሚቆጠሩ ወገኖቻችን በኦሮሚያ ክልል፣ በሰሜን ጎንደር፣ በኮንሶ ፣ ሕጻን፣ አሮጊት፣ ሽማግሌ ሳይባሉ፣ እንደ ቅጠል ረግፈዋል። ነፍስ የገደሉ በጠራራ ጸሃይ በአደባባይ ሲመላለሱ ወንጀል ያልሰሩ፣ በፖለቲካ እምነታቸዉ ምክንያት ፍርድ እየተዛባ፣ ፍትህ ተጓድሎ ከፍርድ ሥርዓቱ ዉጭ በግፍ እየታሰሩ ነዉ። ብዙዎች ከመሬታቸውና እና ከቅያቸው እየተፈናቀሉ ነው። የተወሰኑት መሬታቸው ለልማት ይፈለጋል በሚል ፣ ሌሎች ደግሞ ከዚህ ዘር ናችሁ እየተባለ።
ታዲያ ይሄ ሁሉ ግፍ፣ ኢፍትሃዊነትና ጭካኔ በወገኖቻችን ላይ እየተፈጸመ ፣ “እኛ የወንድሞቻችን ጠባቂ ነንን ? “ ብለን ዝምታን ከመረጥን እና የዘመኑ ቃየኖች ከሆንን እንደ አገር እንዴት መዝለቅ እንችላለን ?
የአሥራ ስድስት አመት ወጣት ነበረች። በዘጠና ሰባት፣ በኮተቤ አካባቢ፣ በጥይት ተመታ ወደቀች። ሽብሬ ደሳለኝ። እግዚአብሄር ይጠይቃል። “ሽብሬ ደሳለኝ የት ነው ያለችው ?” ይላል። ሰርግ ለማድረግ እየተዘጋጀች ነበር። ሰላማዊ ሴት ናት። በኦሮሚያ የተነሳዉን ተቃዉሞ በሃይል ለመጨፍለቅ ታጣቂዎች ወደ መንደሯ ገቡ። ተኮሱ። ይች ወጣት ወደቀች። ሻሺቱ ትባላለች። እግዚአብሄር ይጠይቃል ሻሺቱ የት ነው ያለችው ? የ28 አመት ወጣት ነው። የቤት አስተዳዳሪ። በአምቦ እርሱም በጥይት ረገፈ።፡ግርማ ረጋሳ ይባላል። እግዚአብሄር ይጠይቃል ፤ “ግርማ ረጋሳ ወዴት ነው ?” ይላል።
እኛ ግን መልሳችን “የሽብሬ፣ የሻሺቱ፣ የግርማ ረጋሳ ጠባቂ ነንን ?” የሚል አይነት ሆኖ ግፍ ተፈጸሞ እንዳልተፈጸመ፣ ከንፈር መጥቶ ዝም ከማለት ዉጭ ብዙም ያደረገነው ነገር የለም። የዘመኑ ቃየኖች !!!!
በእዉኑ “ቃየንነታችንን”፣ በኛ ወይንም በቤተሰቦቻችን በቤተሰቦቻችን ላይ ችግር እስካልደረሰ ወይንም እኛ እስካልተነካን ድረስ በሌሎች ወንድሞቻችንና እህቶቻችን ላይ የሚደርሰዉን ግፍ አይተን ዝም ማለታችን፣ እግዚአብሄር የሚወደዉ ነገር ነዉን ? በጭራሽ አይወደዉም።
አንድ የተማረ ወዳጄ ከቴክሳስ ደወለ። በጨዋታችን መሃል የአገር ጉዳይ ተነሳና «አንተ ክርስቲያን ነህ። ፖለቲካ ዉስጥ ለምን ትገባለህ? ከፖለቲክ ዉጣ። አርፈህ በቤተ ክርስቲያንህ እግዚአብሄርን አገለግል» አለኝ። እኔም መለስኩ። «የኔ ወንድም። አሁን የማደርገዉ እኮ ክርስቲያን ስለሆንኩኝ ነዉ። የእግዚአብሄር ቃል ለፍትህ እንድንቆም፤ ዜጎች በግፈኞች ሲገፉ ለነርሱ እንድንሟገት፣ ድምጻቸዉ ለታፈነ ድምጽ እንድሆን፣ የተጣሉትን እንዳስታርቅ አዞናል። የሕሊና እሥረኞች እንዲፈቱ የማደርገዉ እንቅስቃሴና ፣ በማንም ይሰሩ የሚሰሩ ግፎችን ማዉገዜ፣ ቅዳሴ ከማስቀደስና በቤተ ክርስቲያን መድረክ ላይ ከመዘመርና ከመስበክ ያልተናነሰ እግዚአብሄርን የሚያስደስት ነዉ» አልኩኝ። ይህ ሰው አገር ቤት ትልቅ ቢዝነስ ያለው ወንድም አለው። “እስቲ አንድ ጥያቄ ልጠየቅህ። አንድ ቀን በሆነ ምክንያት ወንድምህ ቢታሰር ፣ ወንድምህ እንዲፈታ በየሰልፉ ቀዳሚ ሆነህ የምትቆም፣ ፔተሽኖችን የምትፈርምና የምታስፈርም፣ በሶሻል ሜዲያ ዘመቻ የምታደረግ አትሆንም ወይ ?” አልኩት። “እርሱማ ነው” አለኝ። “ታዲያ የራሳችን የሥጋ ወንድማችን ሲታሰር የምናደርገውን ነገር ሌላው ሰው ላይ ሲደርስ አለማድረግ እና አርፈን መቀመጥ አለብን ማለት ተገቢ ነው ወይ ? ራስ ወዳድነት አይደለም ወይ ? “ ብዬ ጠየኩ። ይህ ወዳጄ የሚመልሰውን አጣ።
ዉድ ወገኖች ፣ ብሶት ማውራት፣ ማጉረምረም፣ ነጻነትን እና ፍትህን ሌሎች ጥቂቶች ብቻ ሞተው፣ ጥቂቶች ብቻ ታስረው፣ ሌሎች በከፈሉት መስዋእትነት ለማግኘት መመኘት እና እየደረሰብን ላለው ችግር ራሳችንን ሳንጠይቅ በሌሎች ላይ ማሳበብ የደካሞች መንገድ ነው። የደካሞች ፖለቲካ ነው። ሁላችንም ወደ ራሳችን መመለስ አለብን። ለአገር ነጻነት ከማሰብ በፊት ነጻነት መጀመር ያለበት ከራሳችን ነው። ራሳችንን በግለሰብ ደረጃ ከፍርሃት፣ ከራስ ወዳድነት፣ ከቃየን መንፈስ ነጻ ስናወጣ፤ የሌላው ሕመም ሲሰማን፣ እጆቻችን ሌላውን ለመገደል፣ ለመደብደብ ሳይሆን ሌላውን ለማንሳት ሲዘረጉ፣ ከናፍርቶቻችን ሌላውን ለመስደብ፣ ለመርገም፣ ለማሳነስና ለማዋረድ ሳይሆን ሌላውን ለማበረታታት፣ ለማጽናናትና ለመባረክ ሲከፈቱ ያኔ በርግጥም የኢትዮጵያ ትንሳኤ ጅማሬ ሆነ ማለት ነው። የአገር ትልቅነት የሚመነጨው በሕዝቧ ትልቅነት ነው። የሕዝቧ ትልቅነት የሚመነጨው በእያንዳንዱ ዜጋ ትልቅነት ነው። የእያንዳንዱ ዜጋ ትልቅነት የሚመነጨው ሌላውን በማገልገልና ለሌላው በማሰብ ነው።
(እ.ኤ.አ መጋቢት 27/2016 በማሪዮት ጆርጅታዎን ከተማ (ዋሺንንግቶን ድሲ ) ቪዥን ኢትዮጵያ በተባለው ድርጅት አስተባባሪነት “ስለወደፊቷ ኢትዮጵያ፡ ሽግግር፣ ዴሞክራሲ እና ብሄራዊ አንድነት ጉባኤ” በሚል ርዕስ በእንግሊዝኛው ቅጅ ከቀረበው ንግግር የተወሰደ ነው፡፡)
“ስለወዲፊቷ ኢትዮጵያ፡ ሽግግር፣ ዴሞክራሲ እና ብሄራዊ አንድነት ጉባኤ” በሚል ርዕስ ስለተዘጋጀው ጉባኤ ቪዥን ኢትዮጵያን እና የጉባኤውን አስተባባሪዎች በሙሉ ለማመስገን እፈልጋለሁ፡፡
ፕሮፌሰር ጌታቸው በጋሻው ከወራት በፊት በዚህ ጉባኤ ላይ እንድገኝ እና እንድሳተፍ ጥሪ ባቀረበልኝ ጊዜ ኢትዮጵያን ገጥመዋት ባሉት መሰረተ ሰፊ የተሳትፎ መድረክ፣ ውይይት እና ክርክር ጉዳዮች ሀሳብ እጅግ በጣም ነበር የተደሰትኩት፡፡ የቪዥን ኢትዮጵያን አርዓያ በመከተል ሌሎችም እንደዘሁ በርካታ የውይይት መድረኮችን ያዘጋጃሉ የሚል ተስፋ አለኝ፡፡
ፕሮፌሰር ጌታቸው እና የቪዥን ኢትዮጵያ አስተባባሪዎች በሙሉ ላደረጉት ከፍተኛ ጥረት እና ጉባኤው በስኬታማነት በመካሄዱ ያለኝን አድናቆት እና ምስጋና ለማቅረብ እወዳለሁ፡፡ ስለኢትዮጵያ እና ስለኢትዮጵያ ሕዝብ ያገባናል በማለት ይህ ጉባኤ ስኬታማ እንዲሆን የየበኩላችሁን ጥረት ላደረጋችሁ ወገኖቼ ሁሉ ከፍተኛ የሆነ ምስጋናዬን ለማቅረብ እወዳለሁ፡፡ ያለጥረት ለውጥ አይመጣምና፡፡
እንደዚሁም ሁሉ ይህ ጉባኤ ለሕዝብ ተደራሽ እንዲሆን ሰፊ ሽፋን በመስጠት ሲዘግብ ለነበረው ለኢትዮጵያ ሳቴላይት ቴሌቪዥን (ኢሳት) ከፍ ያለ ምስጋና ለማቅረብ እወዳለሁ፡፡ የኢትዮጵያ ሕዝብ በወያኔ ወሮበላ የዘራፊ ቡድን ስብስብ (ዘ-ህወሀት) ከንቱ ፕሮፓጋንዳ ተዳክሞ በነበረበት በዚያ አስከፊ ወቅት ከስድስት ዓመታት በፊት እ.ኤ.አ ግንቦት 2010 ኢሳት አማራጭ የዜና፣ የመረጃ፣ የትንታኔ እና የመዝናኛ ምንጭ በመሆን ለኢትዮጵያውያን ወገኖቹ አዲስ ክስተት በመፍጠር ከሕዋ በመብረቃዊ ኃይል አለሁላችሁ በማለት ከተፍ አለ፡፡
የኢሳት የአማካሪ ኮሚቴ የመጀመሪያው ሊቀመንበር ሆኘ አገልግያለሁ፡፡ የተለያዩ የሙያ ስብጥር ካላቸው ኢትዮጵያውያን ጋር በመሆን መስራት እጅግ በጣም የሚያስደስት ነገር ነበር፡፡
በጨለማው ጎን በኩል ያሉት እና ስልጣናቸውን በፍርሀት፣ በቁጣ፣ በጥላቻ፣ በበቀል እና የኃይል እርምጃን በመውሰድ ለማቆየት የሚፈልጉ ኃይሎች የኢሳትን ስርጭት ለማቋረጥ ያለ የሌለ ኃይላቸውን ቀጥለውበት እንደነበር አውቃለሁ፡፡ ሆኖም ግን ኢሳት በኢትዮጵያ ሕዝብ ላይ ተጋርዶ የሚገኘውን የጨለማ መጋረጃ የብርሀን እጀታ ባለው ጎራዴው እየበጠሰ እና እየበጣጠሰ ብሩህ ብርሀን ማሳየቱን ቀጥሎበት ይገኛል፡፡
ለአምባገነኖች የተሻለው የጦርነት ሜዳ ዕቅድ እስከ ጥርስ ድረስ የእውነታን ዝናር ታጥቆ እራቁታቸውን በስልጣን እርካብ ላይ እንደ መዥገር ተጣብቀው በሚገኙት ጨቋኞች የተጠያቂነት ጨለማ ላይ አንጸባራቂ ብርሀን ማብራት ነው፡፡
ምንም ዓይነት ራዕይ በሌላቸው ጨቋኞች ጨለማ ላይ አንጸባራቂ ብርሀናችሁን በማብራታችሁ ኢሳትን ከልብ አመሰግናለሁ፡፡ ለኢትዮጵያ ሕዝብ መረጃ በማቅረብ እና ሰፊውን ሕዝብ በማስተማር እያደረጋችሁ ላላችሁት ከፍተኛ ጥረት ኢሳቶችን በጣም አመሰግናለሁ፡፡
በዚህ ጉባኤ ላይ በመገኘት ምሁራዊ ክህሎት የታከለበት እና ቀስቃሽ የሆነ ጽሑፍ ላቀረባችሁ ወገኖቼ በሙሉ ላቅ ያለ ምስጋና አቀርባለሁ፡፡ በዚህ ጉባኤ ላይ ካቀረባችኋቸው ምልከታዎች እና ዘርፈ ብዙ አመለካከቶች እና ሀሳቦች በርካታ ፍሬ ነገሮችን ተምሪያለሁ፡፡
በዚህ በሳምንቱ መጨረሻ ላይ በጉባኤው በመገኘት ተሳትፎ ያደረጋችሁትን ወገኖቼን በሙሉ በጣም አመሰግናለሁ፡፡ ላቀረባችኋቸው ጠንካራ ጥያቄዎች እና ልዩ ምልከታ ለተንጸባረቀባቸው አስተያየቶቻችሁ ከፍ ያለ ምስጋና አቀርባለሁ፡፡ የእናንተ ተሳትፎ ይህንን ጉባኤ በእጅጉ ፍሪያማ እንዲሆን አድርጎታል፡፡
አብዛኞቻችሁ እንደምታውቁት ሁሉ አሁን በህይወይት የሌለው አምባገነኑ መለስ ዜናዊ እ.ኤ.አ በ2005 ተካሄደ የተባለውን የይስሙላ የቅርጫ ምርጫ ተከትሎ ተፈጥሮ በነበረው ውዝግብ ምንም ዓይነት የጦር መሳሪያ ባልታጠቁ ሰላማዊ አማጺዎች ላይ የእሩምታ ተኩስ እንዲከፈት በማዘዝ በወገኖቻችን ላይ ከፍተኛ እልቂት እንዲፈጠር ካደረገ በኋላ በኢትዮጵያ የሰብአዊ መብት ጥበቃ ትግል ውስጥ ገብቻለሁ፡፡ በዚያ አሰቃቂ እልቂት ላይ 193 ንጹሀን ወንዶች፣ ሴቶች እና ልጆች በአነጣጣሪ አልሞ ተኳሽ ቅጥር ነፍሰ ገዳዮች በአደባባይ በየመንገዶች ላይ በግፍ የተገደሉ ሲሆን በመላ ሀገሪቱ የሚገኙ ከ30 ሺ በላይ የሚሆኑ ንጹሀን ዜጎች ደግሞ ወደ ማጎሪያው እስር ቤት ዘብጥያ እንዲወርዱ ተደርገዋል፡፡ እነዚህን መጠነ ሰፊ የተንሰራፉ የሰው እልቂት እና መብት ድፍጠጣ ኢሰብአዊ ወንጀሎችን የፈጸሙት 237 የፖሊስ ነፍሰ ገዳዮች በአሁኑ ጊዜ ያለምንም ተጠያቂነት ደረታቸውን ገልብጠው በየአውራ መንገዶች በነጻነት በመንገዳወል ላይ ይገኛሉ፡፡
ያ አሰቃቂ እልቂት በአሁኑ ጊዜም ቀጥሎ ይገኛል፡፡ በአሁኑ ጊዜ ብዙሀኑን ሕዝብ በቁጥጥር ስር ማዋል እና በዜጎች ላይ ስቃዮችን መፈጸም በተጠናከረ መልኩ ቀጥሎ ይገኛል፡፡
ባለፉት ጥቂት ሳምንታት ብቻ በአምባገነኑ የወያኔ ወሮበላ የዘራፊ ቡድን ስብስብ (ዘ-ህወሀት) በኦሮሚያ ክልል በ270 ኢትዮጵያውያን ወገኖቻችን ላይ አሰቃቃ እልቂት ተፈጽሟል፡፡
በሺዎች የሚቆጠሩት ወገኖቻችን ደግሞ በዘ-ህወሀት ድብቅ እና በሚታወቁ የማጎሪያ እስር ቤቶች ውስጥ ታስረው በመማቀቅ ላይ ይገኛሉ፡፡ የተገደሉትን እና በእስር ቤት ውስጥ በመሰቃየት ላይ የሚገኙትን ወገኖቻችንን ሌላ ማንም ሳይሆን እራሱ ዘ-ህወሀት ብቻ የሚያውቀው ጉዳይ ነው፡፡ እነርሱ ግልፅነት የሚባል ነገርን በፍጹም አያውቁም፡፡ እነርሱ የሚያውቁት እና የተካኑበት ነገር ቢኖር መግደል እና በማጎሪያው እስር ቤት በጅምላ እና በተናጠል ዘብጥያ ማውረድን ነው፡፡
በኦሮሚያ ላይ እየተካሄደ ላለው የሕዝብ ቁጣ ዘ-ህወሀትን በመቃወም ከሕዝቡ ጎን አብሮ መሰለፍ ያለመቻል እና ተጨባጭነት ያለው ወገናዊ ድጋፍ ያለማሳየት አሳፋሪ እና በእራሱ የሞራል ስብዕና ኪሳራ ውጤት ነው፡፡ ኢትዮጵያውያን ኦሮሞ ወገኖቻችን እየደሙ፣ ወደ እስር ቤት እየተጋዙ እና በስውር እየታፈኑ ደብዛቸው እንዲጠፋ እየተደረጉ ባሉበት ሁኔታ ሌሎቻችን በዝምታ የምንመለከተው ከቶ ለምንድን ነው? እኮ ለምን?
የእራሴን ምልከታ ከማቅረቤ በፊት እ.ኤ.አ በ2005 ተካሄደ በተባለው የይስሙላ የቅርጫ ምርጫ በአምባገነኑ መለስ በግፍ ላለቁት 193 ወንዶች፣ ሴቶች እና ልጆች፣ ሌሎች ዘ-ህወሀት እልቂት ለፈጸመባቸው በሺዎች ለሚቆጠሩ ንጹሀን ዜጎች እና ምንም ዓይነት አጣሪ ኮሚሽን ሳይቋቋም ከይስሙላው የቅርጫ ምርጫ በፊት እና የማጣራት ስራ ከተሰራም በኋላ ምንም ዓይነት ፍትህ ሳያገኙ ደማቸው እንደ ውሻ ደም ተቆጥሮ ደመ ከልብ ሆኖ ለቀረው ወገኖቻችን፣ አሁን በቅርቡ ደግሞ በዘ-ህወሀት መጠነ ሰፊ የማን አለብኝነት የጭካኔ የኃይል እርምጃ በመውሰድ እልቂት ለፈጸሙባቸው 270 በመረጃ ተረጋግጦ ለተያዙ የእልቂት ሰለባዎች እና በዘ-ህወሀት የማጎሪያ እስር ቤት በመማቀቅ ላይ ለሚገኙት የፖለቲካ እስረኞች እያደረግሁት ላለው እልህ አስጨራሽ ትግል ከጎኔ ተሰልፋችሁ የበኩላችሁን ወገናዊ ግዳጃችሁን እንዲትወጡ እንድትቀላቀሉኝ በአጽንኦ እጠይቃለሁ፡፡
በአሁኑ ጊዜ ኢፍትሀዊነት በሆነ መልኩ በእብሪተኛው ዘ-ህወሀት ማን አለብኝነት በግፍ ታስረው በመማቀቅ ላይ የሚገኙትን ኢትዮጵያውያን ጀግኖችን ለአንድ አፍታ እንድናስታውሳቸው ለማሳሰብ እፈልጋለሁ፡፡ እነዚህም ብርቅየዬ የቁርጥ ቀን የኢትዮጵያ ጀግኖች በርካታ ናቸው፡፡ ሁሉንም ዘርዝሮ ለማቅረብ የሚቻል አይሆንም፡፡ ሆኖም ግን እስቲ ከብዙዎቹ ጥቂቶቹን እናስታውስ፡፡
እስክንድር ነጋን፣ አንዷለም አራጌን፣ በቀለ ገርባን፣ አህመድ ጀቤልን፣ አበበ ቀስቶን፣ እማዋይሽ ዓለሙን፣ ውብሸት ታዬን፣ ተመስገን ደሳለኝን እና በርካታዎቹን ሌሎችንም እናስታውስ፡፡
ለብዙ ሰዎች ይህ ጥያቄ ቀጥተኛ እና መልሱም ቀጥተኛ መስሎ ሊታያቸው እንደሚችል እርግጠኛ ነኝ፡፡ ይህ ጥያቄ ለእኔ አእምሮን የሚበጠብጥ ውስብስብ ጥያቄ እና ህልቆ መሳፍርት የሌላቸው መልሶች ያሉት ሆኖ ነው የሚታየኝ፡፡
በዘመናዊ ቋንቋ አጠቃቀም ኮአ ቫዲስ የሚለው ሀረግ ሮም ውስጥ በኔሮ ኬሳር በመስቀል መከንቸሩን በመፍራት በተሰደደበት ጊዜ ለደቀመዝሙር መላዕክ ቅዱስ ጴጥሮስ ወዴት እየሄድክ ነው የሚል ጥያቄ ተጠይቆ ነበር፡፡ ጴጥሮስም በሮም መውጫ አካባቢ እየሱስን አገኘው እና “ወዴት እየሄድክ ነው ብሎ ጠየቀው?” እየሱስም እንዲህ በማለት መለሰለት፣ “እንደገና በመስቀል ለመከንቸር ወደ ሮም እየሄድኩ ነው“
እ.ኤ.አ በ1960ዎቹ መጀመሪያ አካባቢ አዲስ አበባ በነበርኩበት ጊዜ ነው ለመጀመሪያ ጊዜ ያንን የላቲን ሀረግ (ኩአ ቫዲስ የሚለውን) ያወቅሁትና የተጠቀምኩበት ፡፡
ከአራት አስርት ዓመታት በፊት በአንድ በታወቀ በየወሩ በሚታተም የእንግሊዝኛ መጽሔት (?) እ.ኤ.አ በ1968-69 አዲስ አበባ ውስጥ አሁን ስሙን በማላስታውሰው እና ያለው ትውስታየ ትክክል ከሆነ “በእኔ እኩያ ያሉት ወጣቶች የዘመኑን የኑሮ ሁኔታ ያልተከተለ የአኗኗር ዘይቤ” በሚል ርዕስ እኔ የማምንበትን የላቲን ሀረግ ያለው ጥያቄ በመጠቀም አንድ ጽሑፍ አውጥቸ ነበር፡፡ በዚያን ወቅት የነበረውን አስቀያሚ ሁኔታ በመገንዘብ ወጣቶች ወዴት እየሄዱ ነው የሚል ጥያቄ ጠይቄ ነበር፡፡
ከግማሽ ምዕተ ዓመት አካባቢ በኋላ እንደገና እንዲህ የሚል ተመሳሳይ ጥያቄ አቀርባለሁ፣ “ኢትዮጵያ ወዴት እየሄደች ነው/Quo vadis, Ethiopia?“ እንዲህ የሚል ሌላ ጥያቄም ለመጨመር እወዳለሁ፣ “ኢትዮጵያ ወዴት ነው የማትሄደው?“
ከብዙ ዓመታት በፊት በወቅቱ ከነበሩት ለእኔ ጓደኞች ያቀረብኩትን ጥያቄ አሁንም በተመሳሳይ መልኩ ያንኑ ጥያቄ አሁን ላሉት ወጣቶች ማቅረብ ለእኔ እንግዳ እና አስቂኝ ነገር ነው፡፡
ወጣቶች ወዴት እንደሚሄዱ እየጠየቅሁ ባለሁበት ጊዜ ለአቦ ሸማኔው ወጣት ትውልድ እንዲህ የሚለውን አንድ የአፍሪካ ስለጉዞ ብልህ ማስጠንቀቂያ አባባል በማስመልከት የሰጠውን በማስጠንቀቂያነት ለማቅረብ እገደዳለሁ፣ “ወዴት እንደምትሄድ የማታውቅ ከሆነ ማንኛውም መንገድ ወደዚያው ይወስድሀል፡፡“
(እግረ መንገዴን እንዲህ የሚለውን የሙሶሊኒን ቅዠት ገልጨ ማለፍ እፈልጋለሁ፣ “ቤኒቶ ሙሶሊኒ አዲሱን የሮማን ግዛት ለመጀመር እ.ኤ.አ በ1935 ወደ ኢትዮጵያ የሚወስደውን መንገድ ፈልጎ አገኘ፣ እናም እንዲህ ብሎ በማወጅ ወራሪ ጦሩን ወደዚያው ላከ፣ “መጣሁ፣ አየሁ፣ እናም ድል አደረግሁ፡፡“ የእርሱ ቀደምቶች እ.ኤ.አ በ1896 ተመሳሳይ ድርጊትን በኢትዮጵያ ለመፈጸም ሙከራ አድርገው ነበር፡፡
የዘ-ህወሀት የሙስና ግዛት መስራች ጌቶች ሙሶሊኒ እንዳደረገው ሁሉ አንድ ዓይነት አመለካከት አላቸው፡፡ ከጫካው ውስጥ እመር ብለው በመውጣት እንዲህ በማለት አወጁ፣ “መጣን፣ አየን፣ እናም ድል አደረግን፡፡“
ኢትዮጵያውያን ለዘ-ህወሀት እንዲህ የሚል ተመሳሳይ መልዕክት ማስተላለፍ ይኖርባቸዋል፣ “መጣችሁ፣ እልቂትን ፈጸማችሁ፣ ዘረፋችሁ፡፡ አሁን የንሳችሁን አይቀጡ ቅጣት ቀምሳችሁ ተመልሳችሁ ወደ ጫካችሁ የለደዳቺሁት ዱር ትሄዳላችሁ፡፡“ (ዱርዬዎች አልኩ አንዴ?)
አልበርት ኤንስታይን በአንድ ወቅት እንዲህ የሚል ምልከታ አድርገው ነበር፣ “አንድን ችግር ለመፍታት የአንድ ሰዓት ጊዜ የሚኖረኘ ከሆነ 55ቱን ደቂቃዎች በችግሩ ዙሪያ ላይ በማሰብ አጠፋዋለሁ፣ እናም አምስቷን ደቂቃ ደግሞ ለመፍትሄው አውላታለሁ፡፡“
ኤንስታይን ከዚህም በተጨማሪ እንዲህ ብለው ነበር፣ “ሀሳባዊነት ከእውቀት የበለጠ ጠቃሚ ነገር ነው፡፡ እውቀት ለሁሉም ውሱን ከመሆኑ አንጻር በአሁኑ ጊዜ ሀሳባዊነት ዓለምን በሙሉ አቅፎ ይዟል፣ እናም ሁሉም ለማወቅ እና ለመገንዘብ ጥረት ማድረግ ይኖርበታል፡፡“
ይህንን አባባል የበለጠ ግልጽ በማድረግ ጆርጅ በርናርድ ሻው እንዲህ ብለው ነበር፣ “ ነገሮችን ታያላችሁ እናም “ለምን” ትላላችሁ፡፡ እኔ ግን እንዲህ የሚሉትን እና ከዚህ በፊት ያልነበሩ ነገሮችን አልማለሁ፣ “ “ለምን አይሆንም?“ እላለሁ፡፡
ሁሉንም የኢትዮጵያ ችግሮች ለመፍታት 20 ደቂቃዎችን ተሰጥቼ ነበር፡፡ ስለሆነም 17ቱን ደቂቃዎች ስለችግሮች ማሰቢያነት ከእናንተ ጋር እጠቀማለሁ ፡፡ ቀሪዎችን 3 ደቂቃዎች ስለመፍትሄዎች ጠቃሚነት የማውላቸው ይሆናል፡፡
የአፍሪካን አባባሎች፣ የኤንስታይንን የትኩረት ማሰብ እና የሀሳባዊ የፈጠራ እሳቤን መንታ ሀሳቦች እና ሁሉም መንገዶች ወደ ሮም ይወስዳሉ የሚሉትን አራቱን አባባሎች በአንድ ላይ በመቀመር አራት ድሮችን ማድራት እችላለሁ፡፡
ከዚህም በላይ በዚህ ጥያቄ ላይ በርካታ ትችቶችን ያቀረብኩ ሲሆን አሁን በቅርቡ በዚህ ባሳለፍነው ታህሳስ ወር ውስጥ ደግሞ “በኢትዮጵያ የዘ–ህወሀት የፍጻሜ ታሪክ” በሚል ርዕስ ትችት ጽፌ ነበር፡፡ የሁሉም ኢትዮጵያውያን አእምሮ ለዚህ ጥያቄ ከፍት የሆነው ለምንድን ነው? ያንን ጥያቄ ለመጠየቅ በሺዎች የሚቆጠሩ በርካታ ምክንያቶች አሉ፡፡
ጥቂቶች ከኢትዮጵያ አድማስ ባሻገር ጥልቅ ጭቆና ያለ መሆኑን ስለሚያዩ እና ሌሎቹ ደግሞ ከዘ-ህወሀት አገዛዝ ዋሻ መጨረሻ የነጻነት ብርህን ፍንጣቂ እየታያቸው እና በኢትዮጵያ ውስጥ ነገሮች ሁሉ ፈጣን በሆነ መልኩ እየተለዋወጡ በመምጣታቸው ምክንያት ነው ሊሆን ይችላልን?
10ኛ) ኢትዮጵያ በእራስሽ ላይ ክልል እየተባለ ከሚጠራው የታጠረ የብረት (የበርት አልኩ አንዴ?) አጥር ሰብረሽ በመውጣት ከጎሳ ፖለቲካ፣ ከኃይማኖት ጽንፈኝነት እና ከወሮበላ የዘራፊ አገዛዝ እግረ ሙቅ ሰንሰለት በመፈታት ነጻ መሬት ሆነሽ ልትቀጥይ ትችያለሽን?
እነዚህ ጥያቄዎች በጣም አስቸጋሪዎች ናቸው፡፡ አስፈሪ ጥያቄዎቸ ናቸው፡፡ ውስብስብ ጥያቄዎች ናቸው፡፡ አእምሮን የሚበጠብጡ ጥያቄዎች ናቸው፡፡ እነዚህ ጥያቄዎች አስቸጋሪ እና ምንም ዓይነት መፍትሄ ሊገኝላቸው የማይመስሉ የሚታዩ ናቸው፡፡ እጅግ በጣም ብሩህነት በሚታያቸው እና መልካም ሀሳብን በሚያስቡ ኢትዮጵያውያን ላይ ጨለምተኝነትን የሚያላብሱ ጥያቄዎች ናቸው፡፡
ዘ-ህወሀት ከእነርሱ መመሪያ አውጭነት እና አመራር ሰጭነት ውጭ ኢትዮጵያ እንደ ሶሪያ እና ሊቢያ ዓይነት በሆነ መንገድ ላይ ትጓዛለች እያሉ ይነግሩናል፡፡ (ይኸ የእነርሱ የደስታ ምኞት ነው፡፡ ለእነርሱ ቁማር መጫወቻነት ኢትዮጵያን ማግኘት የማይችሉ ከሆነ እስከመጨረሻው ትጥፋ ብለው ያስባሉ፡፡ (ከእኛ በኋላ የጥፋት ውኃ)፣ ወይም ደግሞ ኢትዮጵያውያን እንደሚሉት “አህያ እኔ ከሞትኩ ሰርዶ አይብቀል” እንዳለችው መሆኑ ነው፡፡ (አህዮች አላኩም ::)
አሁን በህይወት የሌለው እና የዘ-ህወሀት ጭንቅላት እየተባለ የሚጠራው አምባገነኑ መለስ ዜናዊ ኢትዮጵያ እርሱ እንደሚመራት ካልሄደች እንደ ዩጎዝላቪያ ትበታተናለች እያለ ሟርት ያወራ ነበር፡፡ በአሁኑ ጊዜ የቀድሞዋ ዩጎዝላቪያ ለሰባት ሀገር ተበጣጥሳለች፡፡ አምባገነኑ መለስ ለኢትዮጵያ የነበረው ራዕይ ይኸ ነበር፡፡ እንደዚሁም ሁሉ በአሁኑ ጊዜ የዘ-ህወሀት ራዕይ ይኸው ነው፡፡ እነርሱ ከሄዱ በኋላ ኢትዮጵያ በ 7 ወይም በ 9 መንገዶች ትግዋዛለች ይላሉ ፡፡
መንገዱ ከእነርሱ ውጭ እንደማይኖር በእብሪት ተወጥረው የሚናገሩት ሌላ ማንም ሳይሆን እራሳቸውን መላዕከት አድርገው የሰየሙት የዕኩይ ምግባር ስብስቦች ብቻ ናቸው፡፡
ክልላዊነት ዘ-ህወሀት በስልጣን ላይ ጠንካራ ሆኖ እንዲኖር የተወለደ ጉድ ነው፡፡ በደቡብ አፍሪካ ውስጥ ከአፓርታይድ ውጭ የጥቂት ነጮች የበላይነት አገዛዝ እና ባንቱስታንስ መኖር እንደማይችሉ ሁሉ በተመሳሳይ መልኩ ከጎሳ ፌዴራሊዝም እና ክልላዊነት ውጭ በኢትዮጵያ ውስጥ ዘ-ህወሀት የሚባል ሰይጣን መኖር አይችልም፡፡
ይኸ ጥያቄ ለእኔ አንድ በካንሰር በሽታ ተይዞ ሲሰቃይ የቆየ ሰው በድንገት ከካንሰር በሽታው ነጻ ቢሆን ምን ሊሆን ይችላል ከሚለው ጥያቄ ጋር አንድ ዓይነት ነው፡፡
ለምሳሌ እንበል እና ለበርካታ አስርት ዓመታት ፍትሀዊ ባልሆነ መልኩ ከሕግ አግባብ ውጭ በእስር ቤት ታስሮ የቆየ ሰው ነጻ ቢሆን ያ ሰው ምን ስሜት ሊሰማው ይችላል?
በደቡብ አፍሪካ የጥቂት ነጮች የበላይነት አፓርታይድ አገዛዝ ሲወድቅ እና እ.ኤ.አ በ1994 በብዙህን አገዛዝ ሲተካ አብዛኞቹ ደቡብ አፍሪካውያን ምን ዓይነት ስሜት ነበር የተሰማቸው?
ኔልሰን ማንዴላ እና በሺዎች የሚቆጠሩት ጸረ-አፓርታይድ መረዎች እና የፖለቲካ እስረኞች እ.ኤ.አ በ1991 ከእስር ቤት ሲለቀቁ አብዛኞቹ ደቡብ አፍሪካውያን ምን ዓይነት ስሜት ነበር የተሰማቸው?
በህይወታቸው ለመጀመሪያ ጊዜ ያለምንም ምርጫ ማጭበርበር በነጻነት እና ፍትሀዊ በሆነ ምርጫ፣ እንደዚሁም የጥቂት ነጮች የአፓርታይድ አገዛዝ ምርጫውን መቶ በመቶ ማሸነፉ ቀርቶ የእራሳቸውን መንግስት ለመምረጥ የምርጫ ካርዶቻቸውን በመጠቀም ለሰዓታት ሰልፍ በመያዝ ቆመው መቆየታቸውን ሲመለከቱ አብዛኞቹ ደቡብ አፍሪካውያን ምን ዓይነት ስሜት ነበር የተሰማቸው?
የዘ-ህወሀት አምባገነናዊ የጭቃ ግንብ ከተደረመሰ እና የዘ-ህወሀት የመስታወት የቅዠት የመስታወት ግንብ በህዝባዊ ማዕበል ከተሰባበረ ወይም እየተንፏቀቀ በሚሄድ ተቃውሞ እየተናጠ ከሄደ በኋላ ኢትዮጵያ ወዴት ትሄዳለች?
ዘ-ህወሀት ባንድ እግሩ አየተንገዳገደ የስልጣኑን ጊዜ በብድር ገዝቶ ተቀምጧል፡፡ የዘ-ህወሀት ጠቅላይ ሚኒስትር በቅርቡ ዘ-ህወሀት በህዝቦች ጀርባ ላይ ታዝሎ ሊቆይ አይችልም በማለት ተናግሯል፡፡ እንደ ኃይለማርያም አባባል ዘ-ህወሀት ቀኖቹ አልቀዋል፡፡
የዘ-ህወሀትን ሕገ መንግስት አጥንቸዋለሁ፡፡ የዘ-ህወሀት ሕገ መንግስት ልክ ከተለያዩ ሀገሮች የሽብርተኝነት ሕጎች እየተቆረጠ እና እየተለጠፈ እንደተዘጋጀው የጸረ- ሽብር ሕግ እየተባለ እንደሚጠራው የሸፍጥ ሕግ ሁሉ በተመሳሳይ መልኩ ከሀገሪቱ ነባራዊ ሁኔታ ጋር ባልተቃኘ መልኩ ከሌሎች ሀገሮች ሕገ መንግስቶች የተውሶ ቋንቋ እየተቆረጠ እና እየተቀጠለ የተደረተ ድሪቶ ነው፡፡ (የተኮረጀ ነው አልኩ?)
ከዘ-ህወሀት ሕገ መንግስት ለመሰብሰብ ያቻልኩትን ያህል በሁሉም በሚባል መልኩ ባየሁት ሁኔታ “ብሄር ብሄረሰቦች እና ህዝቦች” የሚል እንጅ ኢትዮጵያ እየተባለች በምትጠራው ግዙፍ ምድር ላይ ኢትዮጵያ የሚል አንድም ቃል አላገኘሁም፡፡
ምናልባትም እራሴን ማረም ይኖርብኛል ምክንያቱም በአሁኑ ጊዜ በዕርቅ ሰበብ በሰሜናዊው ክፍል ለአንድ ወራሪ ኃይል የተሰጠው መሬት ተቀንሶ እና እንዲሁም 700 እና ከዚያ በላይ ኪ/ሜ ርዝመት ያለው የሀገሪቱ ሉዓላዊ ግዛት ተቆርሶ በድብቅ ለሱዳን ተሰጥቶ ባለበት ሁኔታ ኢትዮጵያ የሚባል ግዙፍ ምድር በእራሱ ለመኖሩ ጥያቄ የሚያስነሳ ጉዳይ ነውና፡፡
ምን ለማለት እንደፈለግሁ ግልጽ ለማድረግ መንደርደሪያውን ወደ የዩናይትድ ስቴትስ ሕገመንግስት በመመለስ እንዲህ የሚለውን ይሰጠናል፡ “እኛ የዩናይትድ ስቴትስ አሜሪካ ሕዝቦች…“ የሚለውን ይፋ ያደርጋል፡፡
ዩናይትድ ስቴትስ ከሁሉም የዓለም ብሄሮች፣ ብሄረሰቦች እና ህዝቦች የመጡ የስደተኞች ሀገር ብትሆንም እንኳ በዩናይትድ ስቴትስ አንድ ሕዝብ ብቻ (እኛ ሕዝቦች…) በማለት ነው በግልጽ የተቀመጠው፡፡
“እኛ ሕዝቦች…” የሚለው በሁለት ምዕተ ዓመታት ውስጥ ዕንከኖች የሉበትም ባይባልም ቅሉ ለዩናይትድ ስቴትስ ህልውና እና ብልጽግና ዋነኛ ምክንያት ነው፡፡ (እንደ ዶናልድ ትሩምፓውያን በጥላቻ የተሞላ ፉዞ ቢኖሩበትም አላልኩም፡፡)
ሁለተኛ የአዲሲቷ ኢትዮጵያ አዲስ ሕገ መንግስት ከሚከተሉት አስተሳሰቦች ላይ ሊመሰረት ይገባል፡ “በሕገ መንግስቱ ለኢትዮጵያ ብሄራዊ መንግስት ያልተሰጡ ወይም ደግሞ ለአካባቢ ግዛቶች ያልተከለከሉ ስልጣኖች እንደየአግባባቸው ለመንግስታት እና ለሕዝቡ የተተው ናቸው፡፡“ በሌላ አገላለጽ የአዲሲቷ ኢትዮጵያ አዲሱ ሕገ መንግስት ብሄራዊው ሕገ መንግስት ስልጣን ሲሰጠው ብቻ ነው ተፈጻሚነት የሚኖረው፡፡ እንደዚሁም ሁሉ ከ10ኛው ማሻሻያ ያሜሪካ ህገ መንግስት ጀምሮ ለረዥም ጊዜ እስከቆየው ጽናት የተሞላው ሕገ መንግስት ድረስ ተመሳሳይ ቋንቋዎችን በጥቅም ላይ ሲውል ተመልክታችኋል፡፡
ሶስተኛ እና ቀጥተኘ በሆነ መልኩ የአዲሲቷ ኢትዮጵያ አዲስ ሕገ መንግስት እንዲህ የሚለውን የጋናን ሕገ መንግስት አንቀጽ 55 (4) ሙሉ በሙሉ ተግባራዊ ማድረግ አለበት፣ “ሁሉም የፖለቲካ ፓርቲ ብሄራዊ ባህሪ ያለው መሆን አለበት፣ እናም አባልነት በጎሳ፣ በኃይማኖት፣ በክልላዊነት ወይም ደግሞ በሌሎች ከፋፋይ ነገሮች ላይ ተመስርቶ መከናወናን የለበትም፡፡“
ማንዴላ እንዲህ ብለው ነበር፣ “ለመውጣት ወደ ዋናው የእስር ቤት በር እየተጠጋሁ በሄድኩ ጊዜ ያ ወደ ሙሉ ነጻነት እንደሚወስደኝ የማውቅ ሲሆን ያንን አስከፊውን ጥላቻ እዚያው እስር ቤቱ ውስጥ ጥየው ካልወጣሁ አሁንም ቢሆን እዚያው እስር ቤቱ ውስጥ እንዳለሁ እቆጥረዋለሁ፡፡”
ያድሲቷ የኢትዮጵያ አዲሱ ሕገ መንግስት ዕቅድ ሁሉንም ኢትዮጵያውን ከረዥም ጊዜ የአእምሮ እስረኝነት፣ ከጎሳ ጥላቻ እና በመልክዓ ምድራዊ ወሰን ታጥረው ከተቀመጡት እና ክልል እየተባሉ ከሚጠሩት የማጎሪያ በረቶች በማውጣት እውነት እና ብሄራዊ ዕርቀ ሰላም ወደሰፈነባት አዲሲቷ ኢትዮጵያ እንደሚወስድ አምናለሁ፡፡
ለእውነት እና ዕርቅ ተግባራዊነት በርካታ አቀራረቦች አሉ፡፡ መሰረታዊ ዓላማው ሀገሪቱ በአንድ በተወሰነ ጊዜ የሰብአዊ መብቶችን አጠባበቅ በመርገጥ ደርሶባት ከነበረው የፖለቲካ እና ማህበራዊ ምስቅልቅል ሁኔታ ቁስሉ እንዲሽር ለማድረግ ነው፡፡ መሰረታዊ ዓላማው በቀልን እና “ዓይን ላጠፋ ዓይን” በሚል የእብሪት አካሄድ በመነሳሳት ሌላ አዲስ ሀገር መገንባት እንደማይቻል ለማሳየት ነው፡፡ ይህንን መርህ በመጣስ የሚካሄድ ነገር ሁሉ ወደ ጨለማ ሀገር ህዝቦች የሚወስድ ነው፡፡
ኢትዮጵያ የዓለም አቀፍ የህጻናት መብት ድፍጠጣ ምስል የሚታይባት ሀገር ናት፡፡ ስለሆነም የድህረ ዘ-ህወሀት መወገድን ተከትሎ ኢትዮጵያ የእውነት እርቅ ሂደት እንዲከናወን ማድረግ ዋናው አስፈላጊ ነገር ነው፡፡
ስለብዙሀን ፓርቲ ዴሞክራሲ በመናገር ላያ ያለሁት የሕግ ልዕልና የበላይነትን፣ የሰብአዊ መብት አጠባበቅን፣ መልካም አስተዳደርን፣ ተጠያቂነትን እና ግልጽኝነትን መሰረት ባደረገ መልኩ ነው፡፡
መልካም አስተዳደር ሀሳቦቻቸውን በመግለጽ እና በፖለቲካ ሂደቱ ላይ በችሎታቸው ለመወዳደር በሚችሉት ግለሰቦች እና ቡድኖች ችሎታ ላይ መሰረት ያደረገ ነው፡፡ ጠንካራ የብዙህን የፖለቲካ ፓርቲ ስርዓት ዜጎች በጉዳዮች ላይ እንዲሰባሰቡ እና ሀሳቦችን፣ ፖሊሲዎችን እና ፕሮግራሞችን ለመልካም አስተዳደር ማስተባበር እንዲችሉ ለማድረግ ነው፡፡ ጠንካራ የብዙሀን የፖለቲካ ፓርቲ ስርዓት ተመሳሳይነት ያላቸውን አስተያየቶች እና ሀሳቦችን በሚካፈሉ ሰዎች መካከል መተባበር እንዲችሉ እና በመንግስት ላይ ጫና ማድረግ እንዲችሉ ያረጋግጣል፡፡ በውድድር ላይ የተመሰረተ የነጻ የብዙሀን ፓርቲ ስርዓት ለፖለቲካ ምህዳሩ መስፋት፣ የሲቪክ ማህበራት ቅሬታዎቻቸውን በግልጽ ለመግለጽ እና በገንቢ የፖሊሲ ክርክሮች እና በሰላማዊ መንገድ ለውጥ እንዲኖር ያስችላሉ፡፡ የብዙሀን መብለ ፓርቲ ስርዓት መኖር ከማህበረሰቡ ውስጥ የተገለሉ ቡድኖች በተለይም ወጣቶች እና ሴቶች እንዲካተቱ ያደርጋል፡፡
የኢትዮጵያ ዕጣ ፈንታ በሁሉም ኢትዮጵያውያን እጆች እና እግሮች ውስጥ ነው፡፡ ኢትዮጵያን ለማንሳት ወይም ደግሞ ወደ ታች በመወርወር እንደብርጭቆ አንኮታኩቶ የመስበር ኃይል አላቸው፡፡ ወደ ነጻነት በሚወስደው ረዥሙ መንገድ አብረዋት መጓዝ ወይም ደግሞ ዘ-ህወሀት በገነባው በሚገፋ ተሸከርካሪ ወንበር ላይ ኢትዮጵያን ማስቀመጥ ይችላሉ፡፡
ኤንስታይን እንዲህ ብለው ነበር፣ “ሀሳባዊነት ከእውቀት የበለጠ ጠቃሚ ነገር ነው፡፡ እውቀት ለሁሉም ውሱን በመሆኑ ምክንያት በአሁኑ ጊዜ የምናውቀው እና የምንገነዘበው ጥቂት ነገሮችን ብቻ ሲሆን ሀሳባዊነት ግን ሁሉንም ዓለም ያካትታል፣ እናም ምንጊዜም ቢሆን ማወቅ እና መገንዘብ ይኖራል፡፡“
ኤንስታይን ማለት የፈለጉት የሰው ልጆች ዕጣ ፈንታ በምናውቀው ብቻ የሚወሰን አይደለም ሆኖም ግን ከዚህም ባለፈ መልኩ ጥልቅ በሆነ መንገድ በምናስበውም ጭምር ነው፡፡
የእኔ ሀሳብ በነጻ እና በጉጉት እንዲንሸራሽር እፈልጋለሁ፡፡ እንደ ሻው ሁሉ እንዲህ የሚል ጥያቄ አቀርባለሁ፣ “ነገሮችን ታያለህ፣ እናም እንዲህ ትላለህ፣ ለምን? ሆኖም ግን ቀደም ሲል ሆነው የማያውቁ ነገሮችን አልማለሁ፣ እናም ለምን አይሆንም?“ እላለሁ፡፡
በመጨረሻም ኢትዮጵያ ወዴት እንደምትሄድ የተነሳው ጥያቄ በኢትዮጵያ ወጣት ሴቶች እና ወንዶች አቦ ሸማኔ ትውልድ መሪነት በጉማሬው ትውልድ ድጋፍ ሰጭነት ተገቢውን ምላሽ ያገኛል፡፡ ለእኛ ነጻነት ሲሉ በኢትዮጵያ ውስጥ በማጎሪያው እስር ቤት ውስጥ ታጉረው በግፈኛው ስርዓት እየተሰቃዩ መስዋዕትነት እየከፈሉ ባሉ የፖለቲካ እስረኞች ተገቢውን ምላሽ ያገኛል፡፡
ማኅበረ ቅዱሳን “ኦርቶዶክሳዊት ተዋሕዶ ቤተ ክርስቲያንን አስተምህሮዋን እንጠንቅቅ፤ ድርሻችንን እንወቅ” በሚል ርዕስ በአዲስ አበባ ኤግዚብሽን ማዕከል ለ 1 ሳምንት ለማሳየት ያዘጋጀው ዐውደ ርእይ ለዕይታ ለመቅረብ ሰዓታት ሲቀሩት “ባልታወቀ አካል” ቀጭን ትዕዛዝ መታገዱን በዘመኑ ፈጣን የመገናኛ መንገዶች ከኢትዮጵያ አልፎ በመላው ዓለም ተሰምቷል። በእርግጥም የቤተ ክርስቲያኗ ልጆች ከሊቃውንተ ቤተ ክርስቲያን ጋር በመተባበር የቤተ ክርስቲያኒቱን ገጽታ በሚገባ ለማሳየት፣ ርትዕት የሆነውን ትምህርተ ሃይማኖቷን በሚገባ ለመግለጥ፣ እንዲሁም ምእመናን ሌሎችን ወቃሽ ብቻ ሳይሆኑ ከቤተ ክርስቲያን ባገኙት የልጅነት ጸጋ እንዴት ማገልገል እንደሚችሉ ለማመላከት ይቻል ዘንድ ሌት ተቀን ደክመው ያዘጋጁት መርሐ ግብር በድንገት ሲሰረዝ እንኳን ለአዘጋጆቹ ለማንኛውም የቤተ ክርስቲያን ምእመን አሳዛኝ ነው። ዓላማው በመሪ ቃሉ ላይ እንደተመለከተው የቤተ ክርስቲያንን ትምህርት በአግባቡ መግለጥና የምእመናንን ድርሻ ማሳወቅ በመሆኑም ይህ እንዳይሆን የሚፈልግን/የሚፈልግ ብቻ ሳይሆን በቂና ጥንቃቄ የተሞላበት ዝግጅት በማድረግ በመጨረሻው ሰዓት ካለምንም ድርድር መተግበር የሚችልን አካል）ማንነት ማወቅ ለሁሉም ኦርቶዶክሳዊ ብሎም ለሁሉም ኢትዮጵያዊ አስፈላጊ ነው። ጉዳዩን በአጽንዖት እንድንመረምረው የሚያስገድደን ይህ አንድ ክስተት ብቻ ሳይሆን ላለፉት ዓመታት በተደጋጋሚ መፈጸሙ ነው።
በሚሊየነሙ መግቢያ ላይ ከመላው ሀገሪቷ በተሰባሰቡ የቤተ ክርስቲያን ልጆች ሊታይ ታቅዶ የትእይነቱ መድረክ እየተዘጋጀ ባለበት ሰዓት እንዲታገድ የተደረገው የቤተ ክርስቲያን የዝማሬ ትዕይንት፥
በዓለም ላይ የሚታየው የሃይማኖት አክራሪነት አደጋ የሃይማኖትን ትምህርት በጥልቀት ካለመረዳት የመጣ መሆኑን ሁሉም ይስማማበታል። አንድ ክርስቲያን ስለ ሃይማኖት በተገቢው መንገድ ከተማረ ትሁት፣ ሰውን አፍቃሪና አክባሪ፣ ለሌላው አመለካከት ክብር የሚሰጥ ነገር ግን ሁሉም እውነት በሆነው የእግዚአብሔር ቃል ራሱን እንዲመዝን የተቻለውን እገዛ የሚያደርግ ይሆናል እንጂ የእኔን ሃይማኖት ካልተከተልክ መጥፋት አለብህ ሊል አይችልም። ከዚህ አንጻር ብቻ እንኳን ብናየው የቤተ ክርስቲያንን ትምህርት “እንጠቅቅ” የሚለው አባባል በእምነቱ የጸና በምግባሩ የቀና ምእመን እንዲበዛ በማድረግ ከሃይማኖት ጋር ተቀላቅለው የሚመጡ ስሜታዊነትንና ግብታዊነትን በመግራት ረገድ የሚኖረው አስተዋጽኦ ቀላል አይደለም።
ከዚህ በላይ ሁሉም ምእመን ድርሻውን ካወቀ ከቤተ ክርስቲያን አባቶች እና ከተለያዩ አካላት ጋር ተግባብቶና ተረዳድቶ የቤተ ክርስቲያንን ሐዋርያዊና ማኅበራዊ ተልዕኮ ለማፋጠን ይችላል። መንፈሳዊ መሪዎችን ከመውቀስና ለሁሉም ችግር እነርሱን ተጠያቂ ከማድረግ ሁሉም በተሰጠው መክሊት እያተረፈ በወንጌል እንደታዘዘው ቤተ ክርስቲያን የብጹአን ስብስብ ትሆናለች። ሃይማኖታቸውን በሚገባ የተረዱና ድርሻቸውን የሚያውቁ ምእመናን በሀገር ላይ ሲበዙ ለሀገር በረከት ይተርፋል። ከዚያም በላይ እንደ ሀገራችን ላሉ ሰፊ ማኅበራዊና ኢኮኖሚያዊ ችግሮች በበዙባት ሀገር የእርስ በእርስ መፈቃቀርና መተዛዘንን የምታስተምር፥ ላመኑትም ላላመኑትም ያለ አድልዎ የምትለግስ፣ ጥሩ ተቋማዊና ኢኮኖሚያዊ አቅም ያላት ቤተ ክርስቲያን አስተዋጽኦ ከፍተኛ ነው። ለዚህም ነው ባደጉት ሀገሮች ለእምነት ተቋማት ከፍተኛ ክብርና የገንዘብ፣ የሕግና የተለያዩ ጥቅማ ጥቅሞች ድጋፍ በየሀገሩ መንግሥታት የሚሰጠው። ታዲያ የቤተ ክርስቲያን መጠናከር እነዚህ ሁሉ ጥቅሞች ካሉት ለምን ቤተ ክርስቲያንን የተመለከቱ፣ ለለውጥ የሚያነሳሱ ታላላቅ ተግባራት በተደጋጋሚ እንዲስተጓጎሉ ተፈለገ? ብሎ መጠየቅ አስፈላጊ ነው። ማነው ከዚህ ሁሉ ጀርባ ያለው?
ቤተ ክርስቲያንን በመዝረፍና በማዘረፍ ላይ በተሠማሩ ሙሰኞች ከኋላቸው የሚገፉት ፓትርያርክ አባ ማቲያስ የችግሩ ሁሉ ምንጭ አድርጎ መደምደም የብዙኃን ግምት ሊሆን ይችላል። ፓትርያርኩ ደብዳቤዎችን ከመፈረም፥ የሚናገሩት ነገር ተነግሮአቸው ስላልመረመሩትና መረጃ እንዲቀርብላቸው እንኳ ስላልጠየቁት ጉዳይ ካለምንም ይሉኝታ በየመድረኩ ከመናገር ያለፈ ምንም ድርሻ የላቸውም። ፖትርያርኩ ከተወሳሰበው የቤተ ክህነት አሠራር ለዘመናት ርቀው የኖሩ በመሆናቸው፣ ከትምህርት ዝግጅታቸውም አንጻር እየተደረገ ያለውን ነገር ለመረዳት በእጅጉ የሚቸገሩ በመሆናቸው እንደዚህ ያለውን የተጠና እና ከፍተኛ ጥንቃቄ የተደረገበትን ሁኔታ ለመምራት አቅሙም ሆነ ፍላጎቱ እንደሌላቸው ይታወቃል። ምንም እንኳ ሁሉም የሚሆነው በእግዚአብሔር ፍቃድ ነው ብሎ ራስን መሸንገል ቢቻልም፣ የተመረጡበትን ሁኔታ፣ ከተመረጡም በኋላ የነበራቸው በጎ እቅዶች በፍጥነት እንዴት እንደተቀለበሱ ለሚረዱ የቤተ ክርስቲያኒቱ ልጆች ፓትርያርኩ እንዲፈጽሙት የተሰጣቸውን ተልዕኮ ከመፈጸም ውጭ እየሰሩ ያሉት ነገር የለም። ስለሆነም የሌሎች ክፋት ማስፈጸሚያ መሣሪያ በመሆናቸው በተሰጣቸው መክሊት ብዛት እና ባላቸው ከፍተኛ ኃላፊነት ምክንያት ከተጠያቂነት የማያመልጡ ቢሆንም እርሳቸውን በመውቀስና በመርገም የሚገኝ ነገር ባለመኖሩ እንደሀገራችን ገበሬ “እዚያው ማርልኝ ያንን… ” ብለን ብናልፋቸው ሳይሻል አይቀርም። በአዲስ አበባ ሀገረ ስብከት ግርግር እየፈጠሩና የፖለቲካ ታማኝነታቸውን የቤተ ክርስቲያንን ሀብት ለመዘረፍ የሚጠቀሙበትንም ከማንኛውም ተራ ወንበዴ የማይለዩትን ሙሰኞችም ለጊዜው ልንተዋቸው እንችላለን።
ነገሩን በሚገባ የምንረዳው ባለፈው ሩብ ምዕተ ዓመት ቤተ ክርስቲያንን ከተቻለ ህልውናዋን ማሳጣት፣ ያለበለዚያም በተከታታይ በሚተገበሩ ሥልቶች የማዳከም ዕቅድ ተይዞ ካለማቋረጥ እየተሠራ መሆኑን ስንመረምር ነው። ኢትዮጵያዊያን ሁልጊዜም የሚቀለንና በቀላሉ ትኩረታችንን የሚስበው የውጭ ኃይሎች ተጽእኖ አንድም በሥራ እንጂ ደጋግመን ስላወራነው ልናስቀረው የማንችለው በመሆኑ ደግሞም የከፋውንና ሊውጠን የቀረበውን የውስጥ ችግራችንን ከማየት የሚያዘናጋን በመሆኑ ለጊዜው እናቆየውና ወደ ውስጣችን ችግር እንመልከት።
ላለፉት 23 ዓመታት የሀገራችንን መንበረ መንግሥት የተቆጣጠረው የፖለቲካ ኃይል ከመነሻው ዓላማዎቹን ለማስፈጸም እንደ እንቅፋት የሚቆጥራት የኢትዮጵያ ኦርቶዶክስ ቤተ ክርስቲያንን በመደብ ጠላትነት ፈርጆ እንደሚሠራ ቋሚ መረጃ የሚሆነው የዶ/ር አረጋዊ በርሄ የዶክተሬት ዲግሪ ማሟያ ጽሑፍ ነው።
ለዚህ ማሳያው ድርጅቱ ሀገሪቱን በተቆጣጠረበት ማግስት የቤተ ክርስቲያኒቱን 4ኛ ፓትርያርክ በተለመደ መሠሪ አካሄዱ ከመንበራቸው ሲያባርር (ቤተክህነቱ ሁሌም ተሸክሞት የሚኖረው ውስጣዊ የአሰራር ዝርክርክነትና የዘር ሽኩቻ ተጨምሮበት) የነበረበትን ሥጋት በቀላሉ መረዳት ይቻላል (የቀድሞውን ምክትል ጠቅላይ ሚንስትር ታምራት ላይኔን ምስክርነት ያስታውሷል)። ገሚሱ በተለመደው የቤተክሀነቱ የውስጥ ሽኩቻ ለማትረፍ ሌላው ደግሞ በተጠናወተን “እኔ ምን አገባኝ” ጉዳዩ እንደቀላል ታይቶ ዝም ተባለ። ቤተ ክርስቲያን በአደባባይ የተደፈረችው ያኔ ነው። ብጹዕ ወቅዱስ ፓትርያርኩም እንደማንኛውም ኢትዮጵያዊ “ከመሞት መሰንበት“ ይሻለኛል ብለው ሀገራቸውንና ምእመናቸውን ጥለው እነሆ ለ23 ዓመታት በሰው ሀገር ሲያዝኑና ሲተክዙ ይኖራሉ። (ይህ ራስን ለበጎቹ አሳልፎ ከመሰዋት የተሻለ ነው የሚሉ ከሆነ የምርጫው ባለቤት እሳቸውና አምላካቸው ብቻ ያውቁታል። ሆኖም ግን በዚህ ቅዱስነታቸውን ለመውቀስ ሳይሆን አርአያነቱ የሚጠቅም ስለሆነ ጠቁሞ ለማለፍ ነው)።
ቤተክሀነቱ ኢህአዴግ ሀገሪቱን ሲቆጣጠር የተሻለ አቅምና ጥብዓት ያላቸው ሊቃነ ጳጳሳትና ሊቃውንት እንደነበሩት ባይጠረጠርም ከዚያ ወዲህ ግን ምንም ፍሬ እንዳያፈራ ከፍተኛ የማዳከም ዘመቻ ተከፍቶበታል። ኢህአዴግ በወቅቱ በተፈጠረው ግርግር በግላቸው በነበራቸው ከፍተኛ የመግባባት ችሎታና በላቀ የትምህርት ደረጃቸው ሁኔታውን ለማዘናጋት የተመቹትን ብጹዕ ወቅዱስ አቡነ ጳውሎስን በቀላሉ ወደ መንበሩ አመጣቸው። ከዚያም በትምህርተ ሃይማኖት ጽኑአን እና በምግባራቸው የሚታወቁ ሊቃውንተ ቤተ ክርስቲያንን እና ሊቃነ ጳጳሳትን በተለያየ ዘዴ በማዳከም በተጠናና በብዙ ዝግጅት የቤተ ክርስቲያኗን መዋቅር እንዲቆጣጠሩ ከበረሃ ጀምረው በሰለጠኑ “መነኮሳት” እና ጥቁር ራሶች የቤተ ክርስቲያኒቱ መዋቅር ከሀገር እስከ ውጭ ሀገር እንዲያዝ አደረገ። አሁንም ከእነዚህ ታማኝ የፖለቲካ ስልጡኖች ጥቂት የማይባሉትን ወደ ጵጵስና ማዕረግ ለማድረስ ከፍተኛ ጥረት እያደረገ ነው። እውነተኞቹ አገልጋዮች እየተገፉ በተከበረው በምንኩስና ስም የቤተ ክርስቲያንን ሀብት የሚዘርፉና ተቀዳሚ ዓላማቸው የፖለቲካ መሳሪያነት የሆኑ ካድሬዎች ቆብ እያጠለቁ በወሳኝ መዋቅሮች ጭምር በኃላፊነት እንዲቀመጡ አደረገ። እነዚህ አካላት ከሀገር ቤት እስከ አሜሪካ በተዘረጋ ሰንሰለት ቤተ ክርስቲያንን ከሚዋጉ ከሁሉም አካላት ጋር እየመከሩ ቤተ ክርስቲያንን የማዋረድና ዓላማዋን የማደናቀፍ ሥራቸውን በፖለቲካው ሙሉ ድጋፍ እያከነዋኑ ይገኛሉ።
ይህም አልበቃ ብሎ ነብሰ በላ የሚባለው ደርግ እንኳን (የሚከተለው የማርክሲዝም ሌኒኒዝም ርዕዮት “ቢፈቅድለትም”) እየፈራ እየተባ የሚያደርገውን ቤተ ክርስቲያንን እና አባቶችን የመዳፈር ተግባር ገዢው ፓርቲ ካላምንም ፍራቻ (ምንም የፖለቲካ ኪሣራ እንደማያስከትል በማስላት) ገፋበት። የኢህአዴግ ባለስልጣናት ካለምንም ግብዣ ወደ ቤተክህነቱ በፈለጉበት ቀንና ሰዓት እየመጡ (ካላደረሳቸውም በስልክ) ለፓትርያርኩና ለሊቃነ ጳጳሳቱ መመሪያ እስከመስጠት ደረሱ። ሊቃነ ጳጳሳትን የሚደበድቡና የሚያስፈራሩ የቤተክህነት “ደህንነቶችም” ተፈጠሩ። ማንም የእነሱን ዘረፋ ለማስቆም የሚሞክር ቢገኝ የፈለጉትን ለማድረግ ሙሉ የመንግስት ድጋፍ እንዳላቸው በአደባባይ የሚናገሩና፣ ሲፈልጉም የተቃወማቸውን ሁሉ በወታደር እያስገፉ ከእስር ቤት መጨመር የሚችሉ የቤተክህነት “ባለሥልጣናት” ተፈጠሩ።
ይህ ሁሉ በቤተ ክርስቲያን ላይ እየደረሰ ባለበት ሁኔታ ራሱን ከአደጋ ለመጠበቅ የተለያዩ ጥበቦችን እየተጠቀመ የዘለቀ (ብዙዎች ፍራቻ ነው ቢሉትም) ነገር ግን በቤተ ክርስቲያንና በሀገር ላይ ቀላል የማይባል አዎንታዊ ለውጥ እያመጣ ባለው ማኅበረ ቅዱሳን የተዘጋጀው የቤተ ክርስቲያን መርሐ ግብር እንዲስተጓጎል መደረጉ መታየት ያለበት በዚህ ዐውድ ነው።
ለመሆኑ ገዢው ፓርቲ ይህችን ቤተ ክርስቲያንና ይህንን የመሳሰሉ በጎ ተግባራትን በማጥፋት ምን ይጠቀማል？ መልሱ ምንም ነው። ሆኖም ግን ድርጅቱ ከተቋቋመበት ጊዜ ጀምሮ በፍራቻ፣ በሥጋትና በጥላቻ ላይ የተመሠረተ ፖለቲካ ስለሚያራምድ ለፖለቲካ ዓላማው （በሥልጣን ለመቆየት）እንኳን የሚጠቅመው ምን እንደሆነ ለማመዛዘን ስለሚቸገር ነው። በሚገባ ካያነው ግን ራሱን እንደ ቀኝ ገዢ ለሚመለከት ሥርዓት ሥጋቱ የሚገባ ነው። እውነትም እነሆ እስከዛሬም ቤተ ክርስቲያን ለገዢው ፓርቲ ዓላማ እንቅፋት ሆናለች። የገዥው ፓርቲ የፕሮፖጋንዳ ማሽን በየቀኑ በሕዝቦች መካከል መለያየትን እና ጥላቻን ሲዘራ የቤተ ክርስቲያኒቱ እውነተኛ ትምህርት ግን አንድነትንና የሰው ልጆችን እኩልነት በማጉላት እነሆ በመላው የሀገራችን ክፍል ያለው ሕዝብ ከቀድሞ በበለጠ በማይበጠሰው መንፈሳዊ ትሥሥር ተጣምሮ ኢትዮጵያዊነት እያደር እየፈካ መጥቷል። የሕዝቦች አንድነት እየተጠናከረ የመጣው የገዢው ፓርቲ ፖለቲከኞች እውነታው እያንገሸገሻቸውም ቢሆን እንደሚሉት ሁሉም የራሱን ማንነት እያወቀ ስላመጣ ሳይሆን ትምህርቷ ሁል ጊዜም አንድነትንና ክርስቲያናዊ ፍቅርን የምትሰብክ ቤተ ክርስቲያን በመኖሯ ነው። ዛሬ ከሰሜን እስከ ደቡብ፤ ከምሥራቅ እስከ ምዕራብ ያሉ ክርስቲያኖች የተለያየ ቋንቋና ባህል ቢኖራቸውም የአምልኮ ሥርዓታቸው በአብዛኛው ተመሳሳይ በመሆኑ በፖለቲከኞቹ እንደሚሰበከው ሌላውን ጠላት አድርጎ ለመመልከት አይችሉም። ይልቁንም በእምነቱ እየፀና፣ ያልፀኑትን እያበረታ፣ ያላመኑትን ለማሳመን እየተጋ እንዲሁም የራሳችን እምነት አለን የሚሉትን ምርጫቸውን ተቀብሎ በሰላም የሚኖር ሕዝብ ያለን በአጋጣሚ/ በመታደል ሳይሆን በሚገባ መሠረት ላይ ተመስርቶ ክርስትና ስለተሰበከ ነው። ይህም በመሆኑ ፖለቲካው የተጠነጠነበት ዘረኝነትና ጥላቻ ተቀባይነት አጥቶ እነሆ የእምቧዩ ካብ እየተናደ ነው። ምክንያቱም ከዘረኝነትና ከቋንቋ የበለጠ ማኅበረሰቡን ለማስተሳሰር አቅም ባለው በሃይማኖት ገመድ የተሳሠረውን ምእመን ለመለያየት አልተቻለምና። ለዚህ ደግሞ “ተጠያቂዋ” ቤተ ክርስቲያን ነች። ይህንን የምንለው ግን የቤተ ክርስቲያንን መሠረተ ትምህርት መሠረት አድርገን ነው እንጂ በአሁኑ ወቅት የቤተክህነቱን አስተዳደር ሙሉ በሙሉ በፖለቲካው ቁጥጥር ሥር የወደቀ መሆኑን ሳንደብቅ ነው።
የሚያስገርመውም በዚህ ሁሉ ተጽእኖ ሥር አሁንም የቤተ ክርስቲያንን ተልዕኮ ለመፈጸም ያለው የአባቶቻችን እና የቤተ ክርስቲያን እውነተኛ አገልጋዮች ቁርጠኝነት ነው። በአብዮታዊ ዲሞክራሲ በምትመራው ሀገራችን ከተፈቀደውና የተቀመጠውን መስመር የማይከተል ሁሉ ይጨፈለቃል። ከመጨፍለቁ ለመዳን ሳይሆን በሀገር ላይ የሚያስከትለውን ከፍተኛ አደጋ በመገንዘብ በትእግስት ለመጓዝ የሚሞክሩት ጭምር እነሆ እየተገፉ የምንወዳትን ሀገራችንን ወደ ማይፈለግ አዘቅት ለመክተት ቁርጥ የተያዘ ይመስላል። እውነተኞቹ ክርስቲያኖችና ሀገራቸውን የሚወዱ ኢትዮጵያውያን ሁሉ ግን በበለጠ ትዕግስትና ማስተዋል ልንጓዝ ይገባል። 100 ሺ ዜጎች ይታደሙበታል የተባለ መርሐ ግብር ለዝግጅቱ ዓመት ከተደከመበት፣ ሕጋዊ ውል ከተፈረመ ከመንፈቅ በኋላ፤ ሰዓታት ሲቀሩት መሰረዙ የማያሳስበው ማንንም የማይፈራውን እውሩን መንግሥታችንን ብቻ ነው። በሀገሪቱ ከፍተኛውን ቁጥር የሚይዘው ወጣት በሚኖረው ተስፋ ቢስ ሕይወት መማረሩን ትቶ ቤተ ክርስቲያንን ደከመኝ ሰለቸኝ ሳይል (በረከትን በመሻት) እያገለገለ በሚገኝበት በዚህ ዘመን በሚሊዮን የሚቆጠሩትን የቤተ ክርስቲያን ልጆች የሚያሳዝን እንዲህ ያለ ኃላፊነት የጎደለው ውሳኔ መወሰን በእርግጥም መታወር ነው። የሚመጣውንና የሚሆነውን ሁሉ የሚያውቀው እግዚአብሔር ቢሆንም እየተደረገ ባለው ነገር እየቆሰለ ያለው የሚሊዮን ምእመናን ልብ ገዢውን ፓርቲ ዋጋ ሳይስከፈለው አይቀርም። #Dejeselam#MinilikSalsawi #Ethiopia (ዲባባ ዘለቀ ለደጀ ሰላም እንደጻፉት)
ሚያዚያ 17/2006 በድንገት ከያሉበት ተይዘው የታሰሩት የዞን ዘጠኝ ጦማርያንና ጋዜጠኞች በሐምሌ 08/2006 የተፃፈ ክስ ሐምሌ 11/2006 ‹ስለ ፀረ-ሽብርተኝነት የወጣውን አዋጅ ቁጥር 652/2001 አንቀፅ 3/2/ እና 4 ተላልፋችኋል› በሚል ክስ ቀርቦባቸው የነበረ መሆኑ አይዘነጋም፡፡ ክስ ከቀረበባቸው አስር ግለሰቦች መካከል አምስቱ ሐምሌ 01/2007 በድንገት ከሳሽ ክሱን አንስቻለሁ በማለቱ ከእስር የወጡ ሲሆን፤ ቀሪዎቹ አምስት ግለሰቦች ላይ ግን ከሳሽ የመሰረተውን ክስ ቀጥሎበት ያቀረባቸው የሰውና የሰነድ ማስረጃዎች ጉዳዩን የያዘው የፌደራል ከፍተኛ ፍርድ ቤት ልደታ ምድብ 19ኛ ወንጀል ችሎት መርምሮ በጥቅምት 05/2008 በዋለው ችሎት 1ኛ ተከሳሽ ሶልያና ሽመልስ፣ 3ኛ ተከሳሽ ናትናኤል ፈለቀ፣ 5ኛ ተከሳሽ አጥናፉ ብርሃኔ እንዲሁም 7ኛ ተከሳሽ አቤል ዋበላ ‹የቀረበባቸውን ክስ መከላከል ሳይገባቸው በነፃ ይሰናበቱ› በማለት ብይን የሰጠ ሲሆን፤ 2ኛ ተከሳሽ በፍቃዱ ኃይሉ በፀረ-ሽብርተኝነት አዋጁ መሰረት የቀረበበትን ክስ ወደ መደበኛው የወንጀል ሕግ አንቀፅ 256/ሀ/ በመቀየር ክሱን እንዲከላከል ብይን ሰጥቶ ነበር፡፡
በተሰጠው ውሳኔ መሰረትም ነፃ የተባሉት የዞን ዘጠኝ አባላት ከእስር የተለቀቁ ሲሆን በመደበኛው ወንጀል ሕጉ መሰረት ክሱን እንዲከላከል የተወሰነበት በፍቃዱ ኃይሉ በሃያ ሽህ በር ዋስትና ከእስር ተለቋል፡፡ ነገር ግን ‹በከፍተኛው ፍርድ ቤት ውሳኔ ቅር ተሰኝቻለሁ› በማለት ከሳሽ ዓቃቤ ሕግ በታህሳስ 04/2008 የተፃፈ ይግባኝ ለፌደራል ጠቅላይ ፍርድ ቤት የወንጀል ችሎት ይግባኝ አቅርቧል፡፡ ይግባኝ ሰሚው ፍርድ ቤትም ከሳሽ በፅሁፍ አለኝ ያለውን ቅሬታ በቃል ሰምቶና የተከሳሾቹን ምላሽ በማዳመጥ ለነገ መጋቢት 20/2008 ብይን ለመስጠት ቀጠሮ ሰጥቷል፡፡
ሁለተኛው ሊከሰት የሚችለው ጉዳይ ደግሞ ከመጀመሪያው በተቃራኒ የከሳሽ ቅሬታን ተቀብሎ የስር ፍርድ ቤትን ውሳኔ በመሻር ‹ተከሳሾቹ ክሳቸውን እንዲከላከሉ› የሚል ውሳኔ በመስጠት ተከሳሾቹን ዳግም ወደ እስር ቤት መመለስ ነው፡፡
ሶስተኛው የሚጠበቀው ጉዳይ የስር ፍርድ ቤት 2ኛ ተከሳሽን በፍቃዱ ኃይሉን የሚመለከት ሲሆን፤ በወንጀለኛ መቅጫ ሥነ ሥርዓት ሕጉ መሰረት አንድ ሰው በተመሳሳይ ጉዳይ በተመሳሳይ ጊዜ በሁለት የተለያዩ ፍርድ ቤቶች ክሱን ሊከታተል ስለማይገባ ከሕግ አግባብ ውጭ በፍቃዱ ላይ የቀረበውን ይግባይ ውድቅ ያደርገዋል ተብሎ ይጠበቃል፡፡
እኛም ይግባኝ ሰሚው ፍርድ ቤት የስር ፍርድ ቤትን ውሳኔ በማፅናት ይህ በመናገር ነፃነት ላይ የተሰነዘረን ጥቃት ላንዴና ለመጨረሻ ጊዜ እልባት ይሰጠዋል የሚል ተስፋ አለን፡፡
በዓለምአቀፉ የሰብዓዊ መብቶች ተከራካሪ ድርጅት አምነስቲ ኢንተርናሽናል (Amnesty International) መግለጫ መሠረት፥ ኤርትራውያን ምንም እንኳ እሥርና ሰቆቃ የሚፈጸምባቸው ለመሆኑ ማረጋገጫ ቢኖርም፥ አንዳንድ የአውሮፓ ሀገሮች የጥገኝነት ማመልከቻቸውን ውድቅ በማድረግ እያስገደዱ ፍልሰተኞችን ወደ ሀገራቸው ይመልሳሉ። ሄንሪ ሪጅወል (Henry Ridgwell) ከለንደን ያደረሰን ዘገባ አለ ሰሎሞን ክፍሌ አቅርቦታል ከተያያዘው የድምጽ ፋይል ያዳምጡ።
የጠቅላይ ፍርድ ቤት ዳኖች ሹመትም አጽድቋል።በተለያዩ ዘገባዎች ሲጠቀስ የቆየው የሚኒስትሮች ሹም ሽር ግን በዛሬው ስብሰባ አልተካሄደም።አዋጆቹን በአስቸኳይ ማጽደቅ ያስፈለገበት ምክንያት አልተብራራም።
★ ልብ በሉ የዚህ ሁሉ ሰቆቃ ዘጋቢና አቅራቢ ጉደኛዋ ETV ናት። የሰቆቃው ፈጻሚ ደግሞ ጠ.ሚ.ዶኮ ዐቢይ አህመድ የሚመራው የኦሮሞው ወኪል ኦህዴድ ነው። እናም ኢቲቪ ይሄን ስሜት ቀስቃሽ ዘገባ በዜና መልክ ሠርታ ሲታቀርብ ምን አስባ ነው ብሎ ያለመጠርጠር ጅልነት ነው።
★ ወዳጆቼ መጠርጠር ደግ ነው። የሩዋንዳው እልቂት መነሻው በመንግሥት ሚዲያ የሚቀርብ የተበድለሃል፣ ተገፍተሃል ዘገባ መሆኑን ማስታወስም መልካም ነው። ወንድ ልጅ እያስለቀሱ በቴሌቭዥን ማቅረቡም እኔ ደስስስ አላለኝም። ትከሻዬን እየከበደውም ነው። እየሸከከኝ ነው። ያውም በETV።
የኢቲዮጵያ ቴሌቭዥንና ራዲዮ ድርጅት የመጣ ገዢ ሁሉ የሚያገባትና ባሏም፣ ጌታዋም፣ ሚስትም አሽከርም የሚያደርጋት ጋለሞታን የመሰለች ተቋም መሆኗ ይታወቃል። ኢቴቪ ከመሥራቿ ግራማዊ አጼ ኃይለሥላሴ ዘመነ መንግሥት ጀምሮ እስከ አሁን ለ 5 መንግሥታት እንደ ሚስትም እንደ አሽከርም ሆና አገልግላለች። የጃንሆይን በሞት ስታጣ የባሏን ገዳይ ወታደሩን ደርግን ለማግባት ዐይኗን አላሸችም። ንጉሡ ሞተው ሳይቀበሩ ነው ገዳዩን ወታደር በቬሎ ያገባችው። ቀጥሎ 17 ዓመት ሙሉ ከሁለተኛው ባሏ ከወታደሩ ጋር ካኪ ለብሳ ሀገር ምድሩን ስታካልል ከርማ ወታደሩን የጫካ ሽፍቶች አባርረው ዚምባቡዌ ካስገቡት በኋላ አሁንም በማግሥቱ ከጫካ ከመጡት ሽፍቶችና ወንበዴዎች ስትላቸው ከከረመችው ቡድን ጋር ደርግ ሐራሬ በገባ በሳምንቱ ግንቦት 20/1983 ዓም ከጠዋቱ 2 ሰዓት አካባቢ የቃል ኪዳን ቀለበት አስራ ሀገር ምድሩን ጉድ አሰኝታለች።
ይሄም ፍቅር 21 ዓመት አካባቢ እንደ ባል ይዛ ከቆየችው መለስ ዜናዊ ጋር ስትዳራ ቆይታ እሱ በተፈጥሮ ሞት ሲለያት የሃዘን ልብሷን እንደለበሰች ኃይለማርያምን አግብታ ጉድ አሰኘችን። ኃይለማርያም ኑሮ ከብዶት ቤተሰቡን ማስተዳደር ሲያቅተው ጊዜና ወዳጅ ዘመድ ተመካክሮ ከቤት ሲያስወጣው አዲስ ባል መማግባት ጊዜ አልፈጀባትም። ኢቲቪ አሁን ያገባችው ባሏ አዲስ ጉልበት ያለው ወታደርም፣ ዶክተርም፣ ፓስተርም የሆነ እሳት የላሰ ባል ነው ያገባችው።
እናላችሁ ይኽቺ ኢቲቪ ከመጣው ጋር ስትሞዳሞድ አንድም ቀን ተሳስታ ከህዝብ ወገን ቆማ ተሟግታ አታውቅም። በዘመነ ጃንሆይ ከንጉሡ እግር እግር እየተከታተለች ፎቶ ስታነሳ፣ ቪድዮ ስትቀርጥ ነበር የከረመችው፣ “ ጠሐዩ መንግሥታችን ” ስትል ቅሽሽም አይላት ነበር። በወሎ ሚልዮኖች ተርበው ሳሉ እሷግን ለንጉሡ ልደት ከፈረንሳይ የሚመጣ ኬክ ለመቅረጽ ካሜራዋን ወልውላና ደግና ቦሌ አየር ማረፈያ ወርጭና ፀሐይ ስትከካ ነበር። ፈረንጆች መጥተው ነው እሷ መሥራት የነበረባትን ሠርተው ረሃቡን ለዓለም የገለጡባት።
ከደርግም ጋር እንዲሁ ነበረች። ሰማያዊ ካኪዋን ለብሳ ሀገር ምድሩ አይብቃኝ ሥትል ነበር የከረመችው። ከጓድ መንግሥቱ ኃይለማርያም አመራር ጋር ወደፊት እያለች በየአደባባዩ ግራ እጇን ስትቀስር ነበር የከረመችው። መቼም የቆየና አብሮ ያደገ ልማድ በቶሎ አይተውምና ኢቴቪ ሆዬ በ1977 ዓም የነበረውን ረሃብ እንደ ቀድሞ ባሏ ዘመን በመደበቅ የአዲሱን ባሏን የአብዮቱን 10ኛ ዓመት ቅልጥ አድርጋ ታከብር ነበረ።
በዘመነ ኢህአዴግም እንደዚያው ናት። በዚህ ዘመን እንዲያውም ይባስ ብላ ከአንድ ቤት 3 ሰው ነበር ያገባችው። የመጀመሪያው የኢህአዴግ የበኩር ልጅ መለስ ዜናዊ አግብቷት ሲሞት የማደጎ ልጅ የሆነውን ኃይለማርያምን አገባች። ኃይለማርያም እንደ አንበሳ ከቤት ተቀምጦ የበሬ ሥጋ ከመብላት ውጪ ቤቱን ማስተዳደር አልቻልክም ተብሎ ቤተሰቡም፣ ጎረቤቱም ከቤት ባባረረው ጊዜ እዚያው ኢህአዴግ ቤት ያደገውን ጩጬውና አፈ ቅቤው እስማርቱ አቢቹን አገባች። ይሄ ባሏ ከልጅነቱ ምላሱ ጤፍ መቁላቱ አስደናቂ ነው። ብር ካለው ይልቅ ምላስ ያለው ያግባኝ እንዳለችው ዚፒ ማለት ነው። ይኸው አቢቹን ካገባች እነሆ አንድ ዓመት ሊሞላት ነው።
እኔን የገረመኝ የዚህች ከሁሉ ጋር፣ መስላ አዳሪ ምላስ ብቻ የሆነች ካድሬ ጣቢያ ሰሞኑን እያሳየች ያለው አመል ለእኔ ግራ የሚያጋባ መስሎ ታይቶኛል። ምን አስባ እንደሆን መድኃኔዓለም ይወቀው። ከዐቢይ አህመድ ጋር ሆና ወይ ሌላ ውሽማ በድብቅ ይዛለች አልያም አዲሱ ባሏ በእሷ በኩል ሊያበሳጨው የሚፈልገው ህዝብ አለ ማለት ነው። እንጂ በጤናዋ እንዲህ ሚሊዮኖችን ለቁጭት፣ ለእልህ፣ ለቂም በቀል የሚያነሳሳ ዘገባ አትሠራም ነበር።
የ12 ዓመት ህጻን ባንክ ሲዘርፍ ነው የገደልኩት ይል የነበረውን የ3ኛው ባሏን ጉድ ለመሸፈን ቀሚሷን ገልባ ያዙኝ ልቀቁኝ ትል የነበረችዋ ኢቴቪ፣ በባህርዳር፣ በጎንደር ፣ በደብረ ዘይት ንፁሐን በ4 ተኛ ባሏ በኃይልሻ ትእዛዝ በአግአዚ ጦር በአደባባይ ተረሽነው ተረፍርፈው ሳለ ፀረ ሰላም ኃይሎች ናቸው ብላ እንዳልለፈፈች አሁን በአዲሷ ባሏ ላይ ምን አስባ እንዲህ ብሶት ያዘለ የህዝብ ሮሮ ደረት እያስመታች እንደምትቀሰቅስ አልገባኝም።
እኔ ይሄንን ከለውጥ ጋር አላየውም። የሆነ የተደገሰልንማ ነገር አለ። የሩዋንዳውን ራዲዮ ጣቢያ ማስታወሱ በቂ ነው። ጥሩም ይመስለኛል። መንግሥታዊ የቴሌቭዥን ጣቢያ በዚህ መጠን ጉዳዩን ካራገበው ነገሩ የከፋ ስለመሆኑ አትጠራጠሩ። ኢንተር ሃምዌይን በፉጨት እንደመጥራት ነው የምቆጥረው።
ልብ በሉ አፈናቃዩ አዲሱ ባሏ ነው። አዲሱ ባሏ ዐቢይ አህመድ። እሱ የሚመራው የኦሮሞ ዲሞክራሲያዊ ፓርቲ ነው ዜጎችን በጠራራ ፀሐይ እያፈናቀለ ያለው። አፈናቃዩ ሲበዛ ጨካኝ መሆኑን የኢቲቪም ሆነ የመሰሎቿ ዘገባ ያሳየናል። ኦሮሞ አቋፊ ነው የሚለውን ትርክት የአቢቹ መንግሥት አፈር ከድሜ አስግጦታል። በሶማሊያ ክልል ሶማሌዎችን። በአዲስ አበባ ዙሪያ ዐማራዎችን፣ ጉራጌና ዶርዜዎችን በግሬደር እያፈረሱ ሲያባርሩ እነ ኤቴቪ እያሳዩን ነው። በጉጂ ዞን 9 መቶ ሺ የጌዲኦና የሌሎች በቁጥር አናሳ የሆኑ ብሔሮችን ይኼው የኦሮሞ ነገድ እያፈናቀለ ነው ብለው ሚዲያዎች እየዘገቡ ነው። ከወለጋ፣ ከኢሉአባቦራም ኦሮሞ ሌላ ብሔር ከመካከላችን ይውጣ ብለው እያስወጡ ስለመሆኑ እየተዘገበ ነው። የነገሩ ፍጻሜ አስፈሪ ነው።
ይሄ አካሄድ ለኦሮሞ ለራሱ ይበጀዋል ወይ? አዋጭስ ነው ወይ? ከሁሉም ብሔር ብሔረሰብ ጋር ተናጭቶ ለብቻው ይዘልቀዋል ወይ? እኔ እንጃ። አይመስለኝም። ግጭቶች፣ ብሶቶች በኢቲቪ እስፖንሰር እየተደረጉ መቅረብ ከጀመሩ የጌታ መምጫው ቀርቧል ማለት ነው።
እነ ኢቲቪ መጀመሪያ ቤቱ የፈረሰባቸውን ዜጎች አሰቃቂ ሰቆቃ ቀርጸው ያቀርባሉ። ሚሊዮኖች ያለቅሳሉ፣ ያስለቅሳሉ። ይቀጥሉና አፈናቃዩን የኦሮሚያ ክልል የሥራ ኃላፊዎች በመሄድ ያነጋግራሉ። የሥራ ኃላፊዎቹም እንደጀብዱ በሠሩት ግፍ ተኩራርተው ይመልሳሉ። ተፈናቃዮቹ ኦሮሚያ ክልል ውስጥ ስላልሆኑ አያገባንም ብለውም ያላግጣሉ። እና ማንን ነው የሚያገባው ሲባሉ ደግሞ የሚያገባው የአዲስ አበባ ከተማ አስተዳደርንነው። እኛ አፈናቅለን ከክልላችን አስወጥተናል። ተፈናቃዮቹ የሚገኙት አዲስ አበባ ክልል ሥለሆነ አያገበናም ብለው ያርፉታል። አዲስ አበባ የምትመራው ደግሞ በዚያው በኦሮሞው ከንቲባ በአባ ገዳው ልጅ በታከለ ኡማ ነው። ይሄን የሚሰማው ህዝብ ምን ሊያስብ እንደሚችል መገመት ብቻ ነው።
የዘር ፍጅቱን በደንብ እየሠራበት ያለው የመንግሥት ጣቢያዎች ጭምር ናቸው ማለት ነው። የአማራ ክልልም፣ የትግራይ ክልልም እንዲሁ የነገዶቻቸውን ብሶት ከጫፍ እያደረሱት ህዝባቸውን በቁጭት እየሞሉ ለጀግና ሞት እያዘጋጁት ይመስላል።
የጽነፈኛው ጃዋር ሚድያ የሆነው OMN ደግሞ ከዚህ በባሰ መልኩ ራቅ ብሎ እያሠራና እያሰበ ይገኛል። ዐማራን ለ3 ለመክፈል በጀት በጅቶ መከራውን እየበላ ይገኛል። የሆኑ ወጠጤዎችን በሚዲያው ሰብስቦ አገው፣ ቅማንት እያለ ለመከፋፈል እየጣረ ይገኛል። ትናንት ያየሁት የኦኤም ኤን የአገው ፓርቲ ኃላፊ ነኝ ያለ እንግዳ እንዴት እንዴት ያደርገው እንደነበር ያየ ሰው ብቻ ነው የሚገባው። ኦኤም ኤን ከትግሬው አሉላ ሰለሞን ጋር እንደሚሠራም ይታወቃል። አሉላ ዐማራው ይከፋፈልለት እንጂ ከሠይጣንም ጋር ቢሠራ ፈቃደኛ የሆነ ግለሰብ ነው።
የሚገርመው ነገር እነሱው በዐማራ ላይ ኮትኩተው ያሳደጉት የአገው ፓርቲ የተባለው ስብስብ በትናንትናው ቃለ መጠይቁ ተንቤን በሙሉ አገው ነው ካለ በኋላ ሲያስበው የሚረዷቸው ትግሬዎቹ ናቸው እናም ደንገጥ አለና እነሱ ግን በሰላም እየኖሩ ነው። የተጨቆነው በዐማራ ክልል ያለው ነው ብሎ አረፈው። ለማንኛውም የዘር ቅስቀሳው ለማንም አይበጅም። እነ ጃዋር ዐማራን ለመከፋፈል ስትዳክሩ፣ ሸዋ፣ ባሌ፣ ወለጋ፣ አሩሲ፣ ጅማ፣ ሐረር ወዘተ የራሱን ጎራና ግሩፕ ይዞ አንዱ አንዱን ውጦ ለመጠቅለል ማሰፍሰፉን ባትዘነጉ ጥሩ ነው።
እናም መፍትሄ ለሌለው ነገር መንግሥት ያፈናቀላቸውን ዜጎች ሳይረዱ፣ ሳይደግፉ፣ ዘወትር በሚዲያ አቅርበው እያስለቀሱ ለሕዝብ ማቅረብ ጥቅሙ የገባው ካለ ቢነግረኝ ወሮታውን ለመክፈል እገደዳለሁ። ተዘጋጁ ነው? ተበሳጩ ነው? ምን አባታችሁ ታመጣላችሁ ነው? እኛ እንዲህ ነን ማለታቸው ነው? ገና እያንዳንድሽን እንዲህ ነው የምናደርግሽ ለማለት ነው? ወይስ ደግሞ ብሔር ብሔረሰቦች ሆይ አፈናቃይህን ተደራጅተህ አንተም ዝመትበት ለማለት ነው? እኔ ነገሩም፣ አካሄዱም ጨርሶ ምንም አልገባኝም።
አዲስ አበባ አራት ኪሎ የሚገኘው የዳግማዊ አጼ ሚኒሊክ 1ኛ ደረጃ ት/ት ቤት በመንገድ ማስፋት ዕቅድ ስም ታከለ ኡማ ሊያፈርሰው እንደሆነ አስራት ቴሌቪዥን ዘግቧል፡፡
ይህንን በ1897 ዓ/ም የተከፈተ ታሪካዊ ትምህርት ቤት ለማፍረስ ግሬደርና እስካቫተር ወደ እጥሩ አካባቢ እያስጠጉ እንደሆነ በዘገባው ተመላክቷል፡፡ት/ቤቱ ከመፍረሱ በፊት ቀድሞ መከላከል ይገባል፡፡
በልማትና ኢንቨስትመንት ስም ታሪክ እንዳይኖራት እየተደረገች ያለችው አዲስ አበባ ሙሉ ለሙሉ በሚባል መልኩ ትናንትን እየተነጠቀች መጓዟን እንድትቀጥል እየተፈረደባት ነው።
ኢንቨስትመንት እና ልማት ታሪክን ጠብቆ መስራት የተከለከለ ይመስል ኢህአዴግ መራሹ አፍራሽ ሀይል አሁንም ለ91 አመታት በአዲስ የኖረውና የበርካቶች የህይወት ትዝታ ማሳያ ተደርጎ የሚነሳውና ከኢትዮ-ጅቡቲ የባቡር መስመር ጋ ጠንካራ ትስስር ያለው ብፌ ዳ ላጋር ታሪክ ሆኖ ሊቀር የሁለት ቀናት እድሜ ብቻ ቀርቶታል።
ከጥላሁን ገሰሰ እስከ ጎሳዬ ተስፋዬ ያዜሙበት ተወዳጁ ሆቴል ትኩረት እንዲደረግበት መረባረብ ይጠብቅብናል።በዚህ ረገድም የአዲስ አበባ ባህል ቱሪዝምና ኪነጥበብ ዋንኛ ሀላፊነት አለበት።ለቢሮው ሀላፊ ረ/ፕ/ር ስለ ሁኔታው ከትናንት ጅምሮ ስለ ሁኔቴው ጥቆማ ሰጥቻቸዋለሁ።እሳቸውም ሀላፊነታቸውን በመወጣት የበኩላቸውን ያደርጋሉ ብዬ አምናለሁ።
በሌላ በኩል ደግሞ የሊብራል ዴሞክራሲ ፍልስፍና፤በዜጎች እኩልነትና ነጻነት ላይ የተመሰረተ ነው፡፡ ሊብራል ዴሞክራሲ ዜጎች በፖለቲካውና በኢኮኖሚው ለሚኖራቸው አይተኬ ሚና ልዩ ጥበቃ ያደርጋል፡፡ በዚህም ምክንያት ዜጎች በኢኮኖሚው ውስጥ በሚኖራቸው ተሳትፎ ልክ የሃገርን ኢኮኖሚያዊ አቅም ሁለንተናዊ በሆነ መልኩ በማጎልበት የስራ እድል ፈጠራን በማስፋፋት፣ለሃገር ልማትና እድገት የሚያበረክቱት አስተዋጽኦ በመንግስትም ሆነ በተቋማቱ እንዳይተካ ፍጹም የሆነ ከለላ ይሰጣል፡፡ በፖለቲካው ዘርፍም ቢሆን ሰብአዊና ዴሞክራሲያዊ መብቶች እንዲከበሩና መልካም አስተዳደር እንዲሰፍን፤ የፍትሕ የበላይነት እንዲረጋገጥ፤ዜጎች ለሚጫወቱት ሚና ከለላ እንዲሰጡና ጥበቃ እንዲያደርጉ፣ እንዲሁም በመንግስታዊ ተቋማትና አስፈጻሚዎቹ እንዳይጠለፉ ዘብ ይቆማል፡፡ ዜጎች የሃገር ሉአላዊነትን ከማስከበር ጀምሮ የሃገር ኩራትና ክብር በመሆን ለገጽታ ግንባታ የሚኖራቸው ትሩፋት በመንግስትና በተቋማቱ ወይም በሹመኞችና አስፈጻሚዎቹ ሊተካ የማይችል ሚና እንደሆነም ጠንቅቆ ይገነዘባል፣ ለተፈጻሚነቱም ይታገላል፡፡
መንግስት እጅግ ገዝፎ ከሕዝብና ከሃገር ሉዓላዊነት በላይ ሲሆን የዜጎች ሚና በዛው ልክ እየቀጨጨና እየኮሰመነ በመሄድ፤የሃገር ባለቤትነታቸው ጉዳይ ወደ አጋፋሪነትና አስተናጋጅነት ይወርዳል፡፡ ራእይና ትልምን ለማሳካት የሚያስፈልገው የመንግስትና የሕዝብ አንድነትና ምሉዕነት በሕግ፣ በስርዓትና በደንብ “እኔ አንተን ስለሆነኩ ሁሉን ነገር አውቅልሃለሁ” በሚል ይተካል፡፡ ቀጥሎም የፖሊሲ አቅጣጫህን፣ ራዕይህን፣ የፖለቲካ ፍልስፍናህንና ሃይማኖትህን በአዋጅና በመመርያ ካልጋትኩህ ይመጣል፡፡ ዘመኑ የአማራጭና የምርጫ በመሆኑ እንደዚህ አይነቱ “የልጋትህ ፖለቲካ” ለማንም ዜጋ ሊዋጥ የሚችል አይሆንም፡፡ መጽሐፉ “ያልተጠመቀ አይድንም” እንዲል፤ ያልተጋተ ስለ መብቱና ጥቅሙ ዘብ ስለሚቆምና አልፎ ተርፎም በኒዎ ሊብራሎቹ ፊት በማሳጣት ብድር፣ እርዳታና ስጦታ ስለሚያጓድል ወቅቱን የጠበቀ ምርጫ ማካሄድ የግድ ነው፡፡ ምርጫ ካለ ደግሞ አማራጭ የግድ ነው፡፡ ምርጫን ያለአማራጭ ማስተናገድ የሚቻለው ነጻና ገለልተኛ ምርጫን በማዛባት የህልውና ማስቀጠያ በማድረግ ብቻ ነው፡፡
“የልማታዊ መንግስታት” የግዙፍ መንግስት ፍላጎትና መንስኤ ከግለኝነትም ይመንጭ ከቡድናዊነት፤አብዛኛዎቹ ግራ ዘመም “ልማታዊ መንግስታት” በስልጣን ላይ ለመቆየት በምክንያትነት የሚያቀርቧቸው መከራከርያዎች አዲስ አይደሉም በሃይማኖት፣ በብሄር፣ በፖለቲካ ወይም በኢኮኖሚያዊ ምክንያት በቁጥር አናሳ የሚሏቸውን የሕብረተሰብ አካላት ጥያቄ ሚዛናኑን በሳተ መንገድ በማጋነንና መራራ ቀለም በመቀባት ከተበዳዮቹ በላይ ለበደሉ ዘብ በመቆም፣ ጀግኖች የተሰውለትን የሰማዕታት ጥሪ አናስደፍርም የሚል የጥገኝነት አቋም በማራመድ፣ “ከኔ በላይ በሃገሬ ጉዳይ ተጠሪ ላሳር” የሚል ጭፍንነት በመፈከር፣“ለእኔ ካልተመቸኝ ለማንም አይመቸው” በሚል ግለሰባዊነት ወይም የጥቂት ቡድናዊነት ስሜት የጋራ ሃገራዊ ጉዳይን መያዢያ በማድረግና “ትጥቁና ስንቁ የኔ ስለሆነ” የሚነቀንቀኝ የለም በሚሉ የግብዝነት አባዜዎች እድሜያቸውን ያራዝማሉ፡፡
ግዙፍ መንግስት መመስረት የሚቻለው ወሳኝ በሆነ መልኩ የዜጎችን የባለቤትነትና ሁለንተናዊ አይተኬነት በማዳከም መንግስትን ማዕከል አድርጎ፣ሁሉም ነገር በገዢው ፓርቲና በአመራሮቹ ዛቢያ እንዲሽከረክር በማድረግ ነው፡፡ ይህ ደግሞ በሃገራዊና በሕዝብ ሃብት ላይ የመወሰን ጉልበትን በተማከለ መንግስታዊ ስልጣን አማካኝነት በማያወላዳ መልኩ የመቆጣጠር እድልን ይሰጣል፡፡ ይህንን ለመተግበር እንደ መሬት ካሉ የተፈጥሮ ሃብቶች ጀምሮ በዜጎች ቁጥጥር ስር የሚገኙ የግል ሃብቶችን እንዲሁም የጋራና የማህበራዊ እሴት መገለጫና ውጤት የሆኑትን እንደ እድር ያሉ ማህበራት ጭምር በሕገ-መንግስታዊ ሽፋን የመንግስት ተጠሪ ማድረግ ያስፈልግል፡፡
˝ልማታዊ መንግስት በስልጣን ላይ ለረጅም ጊዜ ለመቆየት የሚችለው፣ በልማት ስም በተፈጥሮ ሃብትና በግለሰቦች ሃብት ላይ የማዘዝ አቅምን በማጎልበትና በመንግስት እጅ በማከማቸት ላይ ሲመሰረት ነው፡፡˝ እንዲህ ያለው የግለሰቦችን ሃብት ለሕዝብና ለሃገር ልማት በሚል ሰበብ የመቆጣጠር ስልት በበርካታ ልማታዊ ነን በሚሉ የአፍሪካ ሃገሮች ግንባር ቀደም ፍልስፍና እየሆነ መጥቷል፡፡
ልማታዊ መንግስታት በዚህ ስልት በመጠቀም መንግስትና ሃገርን ለዘለቄታው እንዳይፋቱ አድርገው በማቆላለፍ፤የማይታደስና የማይለዋወጥ ጥገኝነት እንዲፈጠር አድርገዋል፡፡ በዚህም ምክንያት የ“ልማታዊ መንግስታቱ” ስርዓት ከዴሞክራሲያዊ አስተዳደርነት ይልቅ ስልጡን የአገዛዝ ስልት ሆኗል፡፡ መንግስታዊ ተቋማቱን የሚመሩት ግለሰቦች ደግሞ ራሳቸውን የልማቱ አይተኬ ሃይልና ልዩ አንቀሳቃሽ ሞተር አድርገው በመቁጠራቸው፤በአኗኗራቸው ከቀሪው ተራ ዜጋ ፍጹም የተራራቁትን የ17ኛና 18ኛው ክፍለ ዘመን ኑቮ አሪስቶክራቶችን ሚና ተክተዋል፡፡ የቢሮአቸው ዘመናዊነት፣የሚጓጓዙበት ተሽከርካሪ ውድነትና ግዙፍነት፣የሚዝናኑበት ሁኔታ፣እንዲሁም የሚለብሱትና የሚጫሙት ሁሉ የተጠቀሰውን ሚናቸውን በቅጡ የሚያሳይ ሆኗል፡፡ ይህ ሁሉ እንግዲህ ለልማቱ ሲባል የሚፈጸም ነው፡፡ ያለነሱ ልማቱ፤ ያለልማቱ እነሱ አይኖሩምና፡፡
ይህንን ፍጹማዊነት የተላበሰና መንግስታዊ የበላይነት የሰፈነበት ስርዓት ቀጣይነት ማረጋገጥ ይቻል ዘንድ የመንግስትን ሚናና አይተኬነቱን የሚያጎሉ ስራዎችን መስራት ያስፈልጋል፡፡ ለዚህ የሚመቸውም በሁሉም ዘርፍ የተከፋፋለ ሕዝብ ነው፡፡ የተከፋፈለ ልብ ያለው ሕዝብ ለመፍጠር ደግሞ ልዩነቶችንና ተቃርኖዎችን መፈብረክና ማጋነን እንዲሁም ማራገብ የግድ ይላል፡፡ በነጋዴው፣ በምሁሩ፣ በአርሶ አደሩ፣ በሸቃዩ፣ በአምራቹ፣ በአስመጭው ወዘተ መካከል ውጥረትን በማንገስና እርስ በእርሱ በጥርጣሬ እንዲተያይ በማድረግ ዜጎችን ለአገልጋይነት ማመቻቸት የተፈለገውን ዓላማ ለማሳካት አንዱ ስልት ነው፡፡ የአቅርቦትና የእጥረት ችግር በተፈጠረ ቁጥር የእጥረቱን መንስኤ ተከታትሎ ከማከም ይልቅ ጣትን ነጋዴው ላይ በመቀሰር ዜጎች ነጋዴውን በጥርጣሬ እንዲያዩት በመገናኛ ብዙሃን ማውገዝ የተለመደ ነው፡፡ የትራንስፖርት ችግር፣ የመብራት፣ የኢንተርኔትና የስልክ መቆራረጥ በተከሰቱ ቁጥር በሌሎች ወገኖች ላይ ማላከክ በእጅጉ የተለመደ ጉዳይ ነው፡፡ መሰረታዊ ችግሩ ያለው በመንግስታዊ ተቋማት ዘንድ ቢሆንም ልማታዊ መንግስት ስሙ በክፉ እንዲነሳ አይፈለግም፡፡ ስለዚህም ከየትም ተብሎ ማሳበቢያዎች ይፈለግለታል፡፡ ስግብግብ ነጋዴ፣የአጠቃቀም ችግር ያለበት ተጠቃሚ፣ ኪራይ ሰብሳቢ፣ ትምክህተኛ ምሁር፣ አክራሪ ወዘተርፈ ሰበቦች ይፈጠሩና ልማታዊ መንግስቱ ከወቀሳና ከትችት ያመልጣል ማለት ነው፡፡
ድሃና ኋላ ቀር ሃገር ውስጥ ለልማቱም ለአስፈጻሚውም ለተስፈኛውም የሚሆን በቂ ሃብት ስለሌለ ግዙፍ መንግስት ለመፍጠር ዜጎች ጉርድ መሆን አለባቸው፡፡ እናም እያንዳንዱ ባለሃብት፣ኢንቨስተር ወይም ቋሚ ገቢ ያለው ዜጋ ለስራ እድል ፈጠራ፣ ለፓርቲ ማጠናከርያ፣ ለምርጫ፣ ለስታድየምና ለሆስፒታል ግንባታ እየተባለ ማብቂያ የሌለው መዋጮና “የእናት ሃገር ጥሪ” ይገብራል፡፡ ድሃ ይበላው እንጂ ይገብረው አጥቶ አያውቅም እንዲሉ፡፡ ይህን አልፈፅምም ብሎ ሁሉ በእጁ ሁሉ በደጁ ከሆነ ልማታዊ መንግስት ጋር የሚጋፈጥ በአፍራሽነት ወይም በጸረ ልማታዊነት…. የመፈረጅና በጥርጣሬ የመታየት ዕዳ ይጣልበታል፡፡ የልማቱም ሆነ ያልተጠቀሙና ያላደጉ ክልሎች እንቅፋት ከሚል ታርጋ ለማምለጥ የተጠየቁትን መገበር ለባለሃብትም ሆነ ለዜጎች (ለጊዜውም ቢሆን) እንደ ብልህነት የሚቆጠር ይሆናል፡፡
ሊብራል ዴሞክራቶች የግለሰብ ሃብትን የምንገነዘበው ከአብዮታዊ ዴሞክራቶችና ከዘመናችን “ልማታዊ መንግስታት” ፈፅሞ በተለየ መንገድ ነው፡፡ ስለ ሃብት ፈጠራና ስለዜጎች እኩልነት ስናስብ፣ ሃብት የማከፋፈልን መንገድ እንደአማራጭ አንመለከትም፡፡ ይልቁንም በመጀመርያ ለባለሃብቱ ሃብት እውቅናና ጥበቃ በመስጠት እምነትና መነቃቃትን መፍጠር፣ ከዚያም በተመቻቸ የኢንቨስትመንት ፖሊሲ አማካኝነት ሃገራዊና የግል ሃብቱን በማሳደግ የስራ እድልን እንዲያስፋፋና አስተማማኝ የመንግስት የገቢ ምንጭ እንዲሆን ማገዝ ነው፡፡
በኛ እምነት የትም ሃገር ላይ ለሚኖሩ ዜጎችም ሆነ ባለሃብቶች፣ሃብት የማፍራት ስራ ከባድና ፈታኝ ተግባር ነው፡፡ አብዮታዊ ዴሞክራቶችና የዘመናችን “ልማታዊ መንግስታት” እንደሚያስቡት ሃብት ማፍራት ቀላል ስራ ቢሆን ኖሮ፣ መበልፀግን የሚጠላ የሰው ዘር ስለሌለ የዓለም ሕዝቦች ሁሉ ከዳር እስከዳር በበለፀጉ ነበር፡፡ ነገር ግን የተፈጥሮና የኢኮኖሚክስ ጉዳይ በመሆኑ እያንዳንዳችን እንደ መክሊታችንና ተፈጥሮ እንደቸረችን አቅም መኖር የግድ ይለናል፡፡ ልማታዊ መንግስታት ይሄን እውነታ በመካድ ሃብት ያላቸው ሃብታቸውን እንዲያሳድጉ፣የሌላቸው ደግሞ ሃብት እንዲያፈሩ፣የሚያሰሩና የተመቻቹ ፖሊሲዎችን ተግባራዊ ከማድረግ ይልቅ ለእድገት መሰረት የሆነውን የግለሰብ ሃብት ማከፋፈል የመረጡት መንገድ ሆኗል፡፡ ይህ ደግሞ በሂደት ተያይዞ ገደል መሆኑ አይቀሬ ነው፡፡ ልማታዊ መንግስታትን ዘመናዊ ሶሻሊስት የሚያደርጋቸውም ይኸው ሃብት የማከፋፈል ዝንባሌያቸው ነው፡፡ ሶሻሊዝም ሁሉንም ወርሶ ድሃ በማድረግ፣የወረሰውን ሃብት አጣጥሞ ከጨረሰ በኋላ ድህነትን ለሁሉም በማከፋፈል የተሳካለት ሥርዓት እንደሆነ ይነገርለታል፡፡ “ልማታዊ መንግስታት”ም ሃብትን ከመፍጠርና ከመውረስ ይልቅ ማከፋፋልን መርጠዋል፡፡ ያለውን ሃብት አከፋፍለው ከጨረሱ በኋላስ? ጉዳቸውን ወደፊት እናይላቸው ይሆናል፡፡
እጅግ ከፍተኛ በሆነ ድህነትና ኋላ ቀርነት ውስጥ በሚዳክሩ እንደ ኢትዮጵያ ባሉ ሃገሮች ውስጥ የሚገኙ ዜጎች ሃብት ማፍራት የሚችሉት ከባድ ውጣ ውረድን ተቋቁመው፣ አስቸጋሪ ሂደቶችንና ፈተናዎችን አልፈው እንደሆነ ግልጽ ነው፡፡ በበርካታ የበለጸጉ ሃገሮች ከመንግስት፣ ከተቋማቱና ከአስፈጻሚዎቹ ይልቅ ግለሰብ ዜጎች ከባድና አስቸጋሪ የሆነውን ውጣ ውረድ ተቋቁመው የሚፈጥሩት ሃብት፣ለሃገር እርሾ እየሆነ የበርካታ ሰዎችን ሕይወት ሲለውጥና ሲታደግ፣ መንግስት በበኩሉ የግብር ከፋዩን መሰረት በማጠናከር የመንገድ፣የስልክና የውሃ አቅርቦትን የሚያጎለብቱ የመሰረተ ልማት አውታሮችን በመዘርጋት ትርጉም ያለው ኢኮኖሚያዊ ልማትና እድገት እውን በማድረግ ዓይነተኛ ሚና ሲጫወት ማየት የተለመደ ነው፡፡
እንደ አለመታደል ሆኖ ይህ እውነታ በኛ ሃገር ውስጥ ለዘመናት ተግባራዊ ሲሆን ለማየት አልቻልንም፡፡ ኢትዮጵያውያን እጅግ ደብቶ ከያዘን ኢኮኖሚያዊ ድቀት እንዲሁም አንገታችንን ካስደፋን ድህነትና ኋላቀርነት ቀና በማለት በንግዱ፣ በግብርናውና በአገልግሎቱ ዘርፍ የተትረፈረፈ ምርት ማስመዝገብ በጀመርናባቸው በ1960ዎቹ ማብቂያ ላይ በድንገት የደረሰው ደርግ፣አግባብነት የነበረውን የመሬት ላራሹን ጥያቄ ከባለቤቶቹ ነጥቆ፣ በአናቱ ላይ ሁሉንም ዜጋ እኩል አደርጋለሁ ከሚል ኢ-ተፈጥሮአዊ አስተሳሰብ ጋር አዳቀለ፡፡ ቀጥሎም መኪና የነዳና የወፈረን ሁሉ ፊውዳልና ካፒታሊስት የሚል ታፔላ የሚለጥፉ ሃሳበ ድኩማንን በአብዮት ጠባቂነት በማሰማራት፣ለሃገሪቱ ኢኮኖሚ እርሾ ሊሆኑ ይችሉ የነበሩ ዜጎችን ሃብት በመውረስ እንዲሁም ያንገራገሩትን በማሰርና በመግደል የግል ዘርፉ እስካሁን ቀጭጮ እንዲቀር ምክንያት ሆኗል፡፡ ከዚሁ ጋር በተያያዘም ለግል ዘርፉ አስፈላጊ የሆኑ የካፒታል፣ የሰው ሃይልና የምርት መሳርያዎችን ጨምሮ ኢንተርፕረንርሺፕ፣ ፈጠራ፣ ክህሎት፣ የስራ ተነሳሽነትና ምርታማነት ይኸው እስከዛሬም ድረስ እንደጠፉ ቀርተዋል፡፡ በእርግጥ የደርግ መንግስት በጊዜው የነደፈውን ሃገሪቱን የኋላቀሮችና የድሆች አገር የማድረግ እቅድ ካሰበውም በላይ አሳክቷል፡፡
እንደደርግ ባሉ ለቡድን መብት ቆመናል በሚሉ ስርዓቶች፣ ግለሰቦች ለብዙሃን ጥቅም ሲባል መሰደድ፣ሃብታቸውን መነጠቅ፣ በግፍ መገደል፤ ፈለጉም አልፈለጉም፤ ወደዱም ጠሉም በርዕዮተዓለም መታቀፍ ግዴታቸው ነው፡፡ በደርግ ስርዓት ከዚህ ያፈነገጡ ሁሉ እንደ ዘመናዊው ልማታዊ መንግስት እጣ ፈንታቸው መገለልና መገፋት ብቻ ሳይሆን መራራውን ሞት መጎንጨትም ጭምር ነበር፡፡
አብዮታዊ ዴሞክራሲ ከደርግ ተግባርም ሆነ አስተሳሰብ እጅግ የራቀ ቢሆንም ሶሻሊስት ዘመም ለመሆኑ በማረጋገጫነት ሊነሱ የሚችሉ በርካታ የትጥቅ ትግሉ ቅሪቶች በውስጡ እንዳዘለ ግን ራሳቸው አብዮታዊ ዴሞክራቶቹም ቢሆኑ አሌ አይሉትም፡፡ በመሬት ይዞታ ላይ ያላቸው አቋም፣ የግለሰቦችን ሃብት በተጽእኖቸው ስር በማድረግና በመቆጣጠር ለብዙሃኑ እናከፋፈል ማለታቸው፤ በተለይ ደግሞ የግል ዘርፉን ለመንግስት ቦታ እንዲለቅ በማድረግ ግዙፍ መንግስት ለመመስረት ያላቸው እቅድና የግል ክፍለ ኢኮኖሚውን አቅም በማሟጠጥ ማዳከማቸው ተጠቃሽ ናቸው፡፡ በፖለቲካው መስመርም ተቃዋሚ ኖረም አልኖረም ፋይዳ የለውም፤እኛ ካለን ይበቃል እስከማለት መድረሳቸውና በምርጫ 99.6 ፐርሰንት እንደነሱ ስሌት “ማሸነፋቸው˝፤ በተለይ ለተመረጠ አንድ መደብ “ለአርሶ አደሩ ዘብ ቆመናል” ማለታቸው በጥቂቱም ቢሆን የሶሻሊስት ዘመም ዝንባሌያቸው መገለጫ ተደርጎ ሊወሰድ ይችላል፡፡ በበርካታ ልማታዊ ነን በሚሉና ሶሻሊስት ዘመም በሆኑ ግዙፍ መንግስታት ዘንድ የዜጎች ሉአላዊነት ምልዑ በሚመስል መልኩ በሕገ-መንግስታቸው ውስጥ የመካተት እድል ቢያገኝም ወደ ተግባር ሲገባ ግን የግለሰቦች ኢኮኖሚያዊም ሆነ ሰብአዊና ዴሞክራሲያዊ መብቶቻቸው በሁለተኛ ደረጃ ሲቀመጡ ማየት ወይም የብዙ ነገሮች ተቀጥላ ሆነው ሲመነዘሩ መከታተል የተለመደ ነው፡፡
ለማንኛውም የግልም ሆነ ለቡድን መብት ጥያቄ ግዴለሽ የነበረውና ቅጥ አምባሩ የጠፋው የደርግ ሶሻሊዝም፤በከፍተኛ መስዋእትነት በኢህአዴግ መራሹ ትግል ከተሸነፈ በኋላ ሶሻሊስት ዘመም ወደ ሆነው “አገር በቀል” የአብዮታዊ ዴሞክራሲ መስመር ተሸጋግረናል፡፡ በተለይ ከኢኮኖሚ መብቶች አኳያ ከላይ በሰፊው የገለፅኩት እንደተጠበቀ ሆኖ፤አብዮታዊ ዴሞክራሲ በሌላው የግዙፍ መንግስትነት ገጽታው የቡድን መብትን አማክሎ የተመሰረተ ፍልስፍና መሆኑ ይታወቃል፡፡ ይህም ሆኖ በተለይ ቆሜላቸዋለሁ ከሚላቸው የብዙሃን ብሄር ብሄረሰቦች ኢኮኖሚያዊና የፖለቲካ ስልጣን ባለቤትነት ጥያቄ በሂደት እያፈገፈገ፤ አሁን አሁን በመደብ ደረጃ ታማኝነቱን አረጋግጦልኛል ወይም ለግዙፍ መንግስትነቴ በቁጥር ደረጃ ተመችቶኛል ለሚለው ለአርሶ አደሩ መደብ ቅድሚያ ሰጥቶ ዘብ እየቆመ ያለ ድርጅት እንደሆነ በፖለቲካ ፕሮግራሙና በተግባር ከሚፈጽመው ድርጊት መረዳት ይቻላል፡፡
በኢህአዴግ ስድስተኛው ኮንግረስ ላይ አብዮታዊ ዴሞክራቶች አሻሽለው ባቀረቡት የፓርቲያቸው የፖለቲካ ፕሮግራም፤ ገጽ 6 መግቢያ በሚለው ርዕስ ስር ተራ ቁጥር 14 ላይ በጥቅል የቀረበው ሃሳብ ሰለሶስት መደቦች ይተነትናል፡፡
ከፓርቲው ፕሮግራም ተቀድተው እንዲደምቁ የተደረጉት ሃሳቦች እንደሚያስተጋቡት፤ ለአብዮታዊ ዴሞክራቶች አንደኛ ተጠሪ መደብና የፓርቲው የግንባር ስጋ (Vanguard) ተደርጎ የተወሰደው እንደተለመደው ብሔር ብሔረሰቦች ሳይሆኑ አርሶ አደሩ ነው፡፡ ኢትዮጵያ የጋራ ሃገራችን ብትሆንም አርሶ አደሩ አቅም በፈቀደ ሁሉ ከየትኛውም ዜጋ በላይ ልዩ ትኩረት የሚሰጠው ዜጋ እንደሆነ ፕሮግራሙ ይገልጻል፡፡ (ግን አርሶ አደሩስ ቢሆን እውነት ተጠቃሚ ሆኗል?) በመቀጠል የተጠቀሰው ደግሞ በጥርጣሬ የሚታየው ሰፊው የከተማ ነዋሪ ሲሆን (ምሁሩ፣ ሰራተኛው፣ ዝቅተኛ ገቢ ያለው የከተማ ነዋሪ የመሳሰሉት…) ይህንን መደብ የሃገሩና የራሱ ጉዳይ ባለቤት ሳይሆን የአርሶ አደሩ አጋርና ተቀጥላ በማድረግ በሌላውና ጥገኛው ወይም በኢህአዴግ አባባል ኪራይ ሰብሳቢ በሚባለውና በግልጽ ማን እንደሆነ በማይታወቀው መደብ ላይ በማነሳሳት ከአርሶ አደሩ መደብ ጋር አብሮ ይተም ዘንድ የሚቻለውን ጥረት እንደሚያደርግ ፓርቲው ይገልጻል፡፡ በሶስተኛ ደረጃ የቀረበው መደብ የግል ዘርፉ ኢንተርፕረነር ሲሆን ይህ መደብ ለልማቱ አስፈላጊ ሚና እንዲሚኖረው ድርጅቱ ያምናል፡፡ ይህም ሆኖ መዝጊያው ላይ እንደተቀመጠው ግን በጥገኝነት (parasitic) ስለሚጠረጠር ከዚህ ዝንባሌው እንዲላቀቅና የልማቱ አጋር እንዲሆን ማንኛውንም ጥረት እንደሚያደርግ ይገልፃል፡፡
በአብዮታዊ ዴሞክራሲ አስተሳሰብ ውስጥ የግለሰብ መብት የቡድን መብት ተቀጥላ ሆኖ መሰለፉ ሳያንሰው የግዙፍ መንግስት መገለጫ የሆነው “ለሕዝብ ጥቅም መቆም” የሚለው የተለመደ ማደናገርያ ታክሎበት፤ዜጎችን ከማይሸረሸር የግለሰብ መብት ይልቅ በቡድናዊ ስሜት ከፋፍሎ ለስልጣኑ ማራዘሚያነት በሚያመቻች መልኩ በተቃርኖ ውስጥ አጉሯቸው እናገኘዋለን፡፡ በዚህም ግለሰቦች በግል ጥረታቸው ያፈሩት ሃብትና በተፈጥሮ ያገኙት ሰብእና፤ ዴሞክራሲዊ ነጻነትና መብታቸቸው እንዲከበር እንዳይጠይቁ ሆነው በድጋሚ ተከፋፍለዋል፡፡ ዛሬ ዜጎች የራሳቸው ሕይወት የሌላቸው ይመስል ጥያቄዎቻቸው ከልማቱና በቁጥር ከሚልቁት ጥቅም አኳያ ድፍን የሆነ አቅጣጫ ተቀምጦላቸው መተንተናቸው ነገና ከነገ ወዲያ በደቦ እየተመዘኑና ከቁጥር ውጭ የሚገልፃቸው ነገር እየጠፋ፤ ስለራስና ስለቤተሰብ የሚያስብ ሁሉ ላለመገለሉ አንዳችም ማረጋገጫ አይኖርም፡፡
በተለይ ደግሞ ኪራይ ሰብሳቢና ልማታዊ የሚሉት ቅርጫቶች ሁሉንም ለማሸማቀቅ እንዲመቹ ተደርገው ስለተቀረጹ “ለልማቱና ለሕዝብ ጥቅም” እስካልተመቸ ድረስ በአማራጭነት ሃሳብን ለማስረዳት እድል ሳይኖር፤ ማናችንንም ጠራርገው ሊወስዱ የሚችሉ ጎርፍ ናቸው፡፡
ግለሰቦች የቡድኖች ተቀጥላ እንጂ በራሳችሁ ሙሉ አይደላችሁም የሚለው ትንታኔ፤ ግለሰቦች ለኢኮኖሚያዊ መብታቸውም ሆነ ለአስተሳሰብ ነጻነታቸው ዘብ መቆም እንዳይችሉ ማነቆ ነው፡፡
እስከዛሬ የብሔር ብሔረሰቦች የመብት ጥያቄ የግለሰብ የመብት ጥያቄ አካልና መገለጫ ከመሆን ይልቅ የብሄር ብሄረሰብን የቡድን መብት ጥያቄ እንደሚጻረር ተደርጎ ሲቀርብ ኖሮ፤ ዛሬ የብሄር ብሄረሰብ ጉዳይ ተራውን በቁጥር ለሚልቀው ለአርሶ አደር መልቀቁ የቀደመው ሂደቱ እጅግ የሰለጠነ ማደናገርያ እንደነበር በቅጡ ያሳያል፡፡
የብሄር ብሔረሰቦችም ጥያቄ ውሎ አድሮ በመጨረሻ የአርሶ አደሩ መደብ ተቀጥላ መሆኑ እንደማይቀር ከላይ የቀረቡት ምሳሌዎች በግልጽ ያሳያሉ፡፡ የመብት ጉዳይ በቁጥርና በስሌት ውስጥ ሲወድቅ፤ ቁጥርና ስሌቶች ሁሌም ለሚበልጠው ዘብ መቆማቸው የተለመደ በመሆኑ ብሄር ብሄረሰቦችም ከዚህ የቁጥር ስሌት ውጭ መብታቸውን የሚያረጋግጡበትን የግለሰብ መብት መከበር አጥብቀው ካልያዙ ሂደቱ ወዴት ሊገፋቸው እንደሚችል ለመተንበይ አዳጋች ነው፡፡ በዚህ መልኩ ከቀጠሉም በብዝህነታቸው ያገኙት መብት ምንጩ ቁጥር እንደመሆኑ መጠን፤ በሂደት የተለያየ ስሌትን በመጠቀም ከነሱ በቁጥር ለሚበልጠው መደብ ተቀጥላ ሊሆኑ እንደሚችሉ ሊረዱት ይገባል፡፡
ብሄር ብሄረሰቦች ቁንጽል ከሆነው የቡድን ተቀጥላነት ውጭ የላቀ መገለጫ የሌላቸው ይመስል የቡድን መብት በሚል ጥቅል የመብት ጥላ ስር ለግዙፍ መንግስት ከለላነት እንዲሰለፉ መደረጉ በግለሰብና በቡድን መብት መካከል ፍትጊያና ሽኩቻ በመፍጠር ግልጽ የሆነ የመስመር ልዩነት እንዳይኖር መሰናክል ከመፍጠሩም በላይ ቀደም ብዬ እንዳነሳሁት መብትን ለተረኛው ባለቁጥር ማስረከብን አይቀሬ ያደርገዋል፡፡
ሌላው በግዙፍነቱ የሚቆጣጠራቸውና እንደመሳርያ የሚጠቀምባቸው መሰረታዊ የሆኑ ኢኮኖሚያዊ የልማት አውታሮች እንደአስፈላጊነቱ በጋራ ሃብትነት በሼር ወይም በተናጥል በግልም እያለሙ ውድድር፣ጥራትና አቅርቦት የሚስፋፋበት ሁኔታ መመቻቸት አለበት፡፡ ይህ ደግሞ ሊረጋገጥ የሚችለው የመንግስት ሚና ገዝፎ ከዜጎች በላይ በተንሰራፋበትና አልፎ ተርፎም ሃገራዊ ሃብትን በማከፋፈል ጥቂቶችን ነገር ግን ሃገራዊም ሆነ ግለሰባዊ ሃብት በመፍጠር ሂደት ሚና ያልነበራቸውን ሚሊዬነር በማድረግ፤የስርዓቱ ልዩ ተጠቃሚና ልዩ ጠባቂ በሚያደርገው በአብዮታዊ ዴሞክራሲ ፍልስፍና ውስጥ ሳይሆን የግለሰብ መብት በግልም ሆነ በተደራጀ መልኩ ሲቀርብ ከምንም በላይ በሚከበርበት በሊብራል ዴሞክራሲ ፍልስፍና ውስጥ ብቻ ነው፡፡
ሊብራል ዴሞክራሲ ኃብትን ከብዙሃኑ ላይ ተቀራምቶ በማሰባሰብ የተለየ መደብን ሚሊዬነር የማድረግ መንገድን አይከተልም፡፡ ሊብራል ዴሞክራሲ የዜጎችን ሃብት በመቀራመት ጥቂት ታማኝ ሚሊዬነሮችን ከመፍጠር ይልቅ፤ ሁሉም ዜጎች ሃገራቸው ባፈራችው ሃብት ላይ እኩል የመስራት፣ የመጠቀምና የመበልጸግ እድልን የሚያመቻች አቅጣጫን የሚቀይስ አስተሳሰብ ነው፡፡
የሊብራል ዴሞክራሲ ትሩፋቶች በሚፈጠረው እድገትና ልማት አማካኝነትም አብዛኛዎቹ ዜጎች እራሳቸውን እንዲችሉ ያደርጋል፡፡ ዜጎች ኢኮኖሚያዊ ልዩ ጥቅምን በጥገኝነት በመሻት መብትና ግዴታቸው የማይቀየድበት፤ሁሉም ዜጎች ተመጣጣኝ የገቢ አቅም ፈጥረው በፖለቲካዊም ሆነ በኢኮኖሚያዊ ጉዳዮች ላይ የመወሰን ክህሎታቸውን ያለተጽእኖ የሚያዳብሩበት፣ መብትና ግዴታቸውን የሚያውቁበት፣ ጥቅማቸውን አሳልፈው የማይሰጡበትና የማይወናበዱበት መደላድል መፍጠር
1. ‹‹ክፋቱ አዶልፍ ሒትለርን የዋህ የሚያስብል ነው ፣ ጭካኔው እና ግፉ ከግራዚያኒ የበለጠ ነው፣ ተንኮሉ ከሳጥናኤል የረቀቀ ነው፣ ሴራው ከቀኝ ገዢ የተወሳሰበ ነው… ይሄ ዘር ታሪካዊ ጠላትህ ነው… ያኛው ዘር መቼም የማይተኛልህ ነው፣ ካላጠፋኸው ሊያጠፋህ ነው… ካልቀደምከው ሊቀድምህ ነው›› እያለ የሚነግርህ… እዚያ… ከጋራው ማዶ… ከወንዙ ባሻገር የሚኖረው ወገንህ፤ ከአያትና ቅድመ አያትህ፣ ከአባት እና ከእናትህ ተጋብቶ እንደወለደ፣ ወልዶ እንደ ከበደ፣ አንተንም ከዚያኛው ወገን በማይበጠስ የደም ሃረግ እንዳዛመደ… አይነግርህም::
2. ‹‹ጠላትህ ነው ጥላው… አጥፊህ ነው አትጠጋው›› ብሎ ሳያሳልስ የሚሰብክህ ወንድምህ አባት እና አያቶች ዛሬ በነፃነት ለቆምክባት መሬት ከአገር ነጣቂ ጠላት ካንተው አባትና አያቶች ጎን ለጎን ሆኖ ሲፋለም፣ ጎን ለጎን ወድቆ ከአንድ ጉድጓድ እንደገባ… አይነግርህም::
3. በራሱ ልሙጥ ወረቀት፣ በራሱ ብዕር ያመቻቸውን ታሪክ ፈጥሮ ከወንድምህ ደም ሊያቃባህ ሲያጓራ፣ ከወገንህ ሊያፋጅህ የጥላቻ ድር ሲያደራ፣ ያ… ‹‹እሱ እኮ ባንተ ላብ በለፀገ፣ ባንተ መቆርቆዝ እሱ አደገ፣ ባንተ መስዋዕትነት ነፃነትን ተጎናፀፈ!›› እያለ የሚነግርህ ያ… ሰርክ የማታየው ወገንህ፤ ልክ እንዳንተው… ያጣ የነጣ አፋሽ አጎንባሽ መሆኑን፣ ምድር ስትደርቅበት ዝናብ ልመና እንዳንተው ቀና ብሎ ፈጣሪውን የሚማፀን ምስኪን መሆኑን፣ ልክ እንዳንተው ዘመን ባነገሰው፣ ጊዜ ባገነነው ጨቋኝ መሪ ነኝ ባይ ወደጠርዝ የሚገፋ ፣ ስለ ቤተሰቡ የእለት ጉርስ፣ ስለ ልጆቹ የዓመት ልብስ የሚጨነቅ የሚጠበብ፣ ሲሆንለት በጎደለው የሚሞላ፣ ሳይሆንለት ተስፋ ሳይቆርጥ እድሜውን ሙሉ ያቺን ጎዶሎ ለመሙላት የሚውተረተር ደሃ መሆኑን… አይነግርህም::
4. ዛሬ በእሱ አርትኦት ያቀረበልህ ታሪክ፣ ዛሬ በእሱ ፍላጎት የቀመመልህ ጥላቻ ያመረረው ታሪክ እንደምኞቱ መንፈስህን ካልመረዘው፣ እንደምኞቱ ልብህን በወገንህ ላይ ካላደነደነው፣ እንዳቀደው ተዋድዶ የመኖር ስሜትህን ብትንትኑን ካላወጣው፤ አማራጭ ታሪክ አሰናድቶ፣ በአጤሪራ ለስርጭት አዘጋጅቶ ከሚስጥር ኪሱ ያስቀመጣት ‹‹አማራጭ የማፋጃ ታሪክ›› እንዳለችው… አይነግርህም::
5. ያለመው ባይሳካ፣ የወጠነው ባይሰምር… የሄደበት መንገድ በአሜኬላ ቢታጠር፣ ደህንቱን ለደቂቃ እንኳን ቢጠራጠር፣ አንተና ሺህ ‹‹ተከታዮቹን›› አውላላ ሜዳ ላይ በትኖ፣ ለጅብ እራትነት ጥሎ፤ እሱ በጊዜ ባዘጋጃት ቀዳዳው ሹልክ ብሎ እንደሚሄድ…መሄድ ብቻ ሳይሆን ዛሬ ጠላትህ ናቸው ካላቸው ሰዎች ተሻርኮ፣ አንደ ጴጥሮስ እንደሚያውቅህ እንኳን ሽምጥጥ አድርጎ ክዶ “አሳድዳቸው” ካለህ ሰዎች ጉያ እንደሚወሸቅ… አይነግርህም::
6. ላንተ የሚቆረቆር ሆኖ የሚታየው፣ ባንተ ችግር የሚንገበገበው መስሎ የሚቀርበው፣ ባንተ ብሶት “ሆድ ባሰኝ” ብሎ የአዞ እንባውነ በየመድረኩ የሚረጨው ፣ በታማኝነትህ የገነባህለት የዝና እና የሃብት ማማ ከተወዳዳሪው አክቲቪስት መብለጡን እስካረጋገጠ ብቻ እንደሆነ… አይነግርህም::
7. በአንተና “ጠላትህ ነው” ብሎ ባቃቃረህ ወንድምህ መሃከል ባቢሎንን የሚያስንቅ ግንብ የገነባው፣ ቋንቋችሁን የደበላለቀው… ተነጋግራችሁ እንዳትግባቡ፣ ተግባብታችሁ እንዳትዋደዱ፣ ተዋድዳችሁ በጥላቻ መንግሥቱ ላይ እንዳታምፁ… ብሎም በታማኝነታችሁ ትኩስ ምጣድ ላይ የሚጋገረውን ወፍራም እንጀራውን እንዳታስቀሩበት መሆኑን…አይነግርህም::
8. ዛሬ አንተን ክብሪት አድርጎ የሚለኩሳት እሳት ነገ ሰደድ ሆና አንተን፣ ወገኖችህ እና “ጠላትህ ነው” ብሎ ያሳመነህን ወንድምህን ባንድነት ሲበላ፤ እሱና መሰሎቹ ግን ለዚህች ቀን ባበጇት ጎሬ፣ ለመከራ ቀን በቀደዷት ማምለጫ ሹልክ ብለው እንደሚያመልጡ፣ ሽል ብለው እንደሚሰወሩ፣ ብን ብለው እንደሚጠፉ… አይነግርህም
ከሁሉ በላይ ግን… ዛሬ በየ አደባባዩ እየማለና እየተገዘተ ‹‹እሞትልሃለሁ›› ሲልህ ‹‹አንተ ግን ቀድመህ ትሞትልኛለህ›› ማለቱ እንደሆነ ፈጽሞ… አይነግርህም::